qundao/data-zh-poetry huggingface dataset:
爲施衢州作超覽堂詩三首·其三
作者：趙蕃
朝代：宋

我評信安士，無若捧檄孫。
政如賣卜嚴，勢屈蜀郡尊。
堂成爲公記，賓主不在言。
更有夢得句，真成壓璵璠。
爲施衢州作超覽堂詩三首·其二
作者：趙蕃
朝代：宋

爲州古云樂，今蓋異昔時。
看公振規模，於古端似之。
乃知用有餘，如體運四肢。
苟能盡此道，天下何難治。
爲龍泉令趙舜徒題
作者：趙蕃
朝代：宋

誠能得初心，何必返初服。
有以固中扃，不須防外逐。
獨坐晚題
作者：趙蕃
朝代：宋

斜日欲向夕，孤懷誰與開。
慵能繙故紙，閒且撥寒灰。
海內長爲客，江南欲放梅。
竟將身自縶，寧有水西回。
獨樹
作者：趙蕃
朝代：宋

獨樹幽花明屋角，頓驚門戶有光輝。
向來荒草幾埋徑，今日行人欲叩扉。
獨步寺前待斯遠不至
作者：趙蕃
朝代：宋

隔墅雞啼午，經檐鳥喚春。
靜中成野步，老去得閒身。
咫尺頻相覓，追隨定幾晨。
村中應倍憶，海內復誰親。
獨行·其一
作者：趙蕃
朝代：宋

獨行曼曼遶江湄，正是春風日暮時。
折得芳馨無所遺，寄懷空誦碧雲詩。
獨行·其三
作者：趙蕃
朝代：宋

登山臨水送將歸，攬涕無從日向微。
水遠山高動千里，春風浩浩客吹衣。
獨行·其二
作者：趙蕃
朝代：宋

春風浩浩水橫波，水遠灘長可奈何。
送盡碧雲人不見，折蘭采若自行歌。
獨行五首·其一
作者：趙蕃
朝代：宋

所思終不見，渺渺政愁余。
試向江頭釣，怕逢雙鯉魚。
獨行五首·其二
作者：趙蕃
朝代：宋

烹魚得素書，欲讀字半漫。
上如說相思，下如祝加餐。
獨過知津閣二首·其一
作者：趙蕃
朝代：宋

憶昔正月五，淵明遊斜川。
我亦屏百事，來茲並欄干。
雖無與俱人，鷗鷺翻以翩。
吾生後淵明，此心兩悠然。
獨過知津閣二首·其二
作者：趙蕃
朝代：宋

憶昔孟東野，作尉悲龍鍾。
有詩即景賦，大吏怒不容。
我癡坐移官，避事得養慵。
寄語鷗鷺輩，勿驚足音跫。
玉山久旱七月一日雨作望者云從常山來時趙吏部赴福州適入境已聞境上大雨取書邦人歡喜之詞爲口號二首呈之·其一
作者：趙蕃
朝代：宋

一雨胡爲限古城，定應留逐使君行。
前驅尚遠毋庸遽，已見蕭蕭破久晴。
玉山久旱七月一日雨作望者云從常山來時趙吏部赴福州適入境已聞境上大雨取書邦人歡喜之詞爲口號二首呈之·其二
作者：趙蕃
朝代：宋

父老爭迎舊使君，使君何以爲吾民。
要須一舉爲霖手，快瀉天瓢洗旱塵。
玉汝從溧陽來辱李晦菴以詩問訊次韻寄答二首·其一
作者：趙蕃
朝代：宋

新詩明勝錦，健筆快於錐。
工部深陶冶，昌黎雜怪奇。
殷勤能寄遠，風俗頼扶衰。
屢作挑燈讀，何勝對雨思。
玉汝從溧陽來辱李晦菴以詩問訊次韻寄答二首·其二
作者：趙蕃
朝代：宋

有身真有累，無地亦無錐。
遇事頻三北，干時愧六奇。
自嗟寒若此，誰閔病而衰。
已辦窮秋去，寧餘幾日思。
玉汝置酒招二十一丈同之鄙句奉呈
作者：趙蕃
朝代：宋

薄宦一鷄肋，飽霜雙蟹螯。
祗言成爾負，那卜會吾曹。
我已媿蓬鬢，君俱追錦袍。
團團石頭月，其下走江濤。
玉汝行頗遽以詩留之
作者：趙蕃
朝代：宋

雲物荒荒苦未晴，客程慘慘易成驚。
家貧縱乏淹留具，意合能忘賦咏情。
底用飄然輕此去，未妨聊爾聽流行。
年來已是乖離數，況復相逢俱老生。
玉田道中
作者：趙蕃
朝代：宋

釋屩雲移樹，批崖水暗橋。
殷勤勸耕鳥，勞苦趁虛樵。
晨起人忘憊，泥行馬不驕。
哦詩殊有味，造謁未妨遥。
玉聚
作者：趙蕃
朝代：宋

介然誰主復誰賓，風月婆娑却自親。
留得清名傳野史，未妨白眼向時人。
王主簿以湘潭檢旱詩卷爲示用其廣惠寺蠲放韻謝之·其一
作者：趙蕃
朝代：宋

旱年蠲賦本深仁，州縣寧聞以實論。
細讀賦詩知用意，是爲憂國愛元元。
王主簿以湘潭檢旱詩卷爲示用其廣惠寺蠲放韻謝之·其二
作者：趙蕃
朝代：宋

隴畝循行不憚難，是知漢詔本從寬。
講求利病非無補，老矣猶能策治安。
王亢宗自玉山寄二詩次韻報之·其一
作者：趙蕃
朝代：宋

孰計還家底許居，政猶秋雨墮芙蕖。
只今敢謂歲不與，自省從來術故疏。
芻秣可憐哀病顙，江湖寧得欠舂鋤。
小舟已向山陰去，但遣和詩慵報書。
王亢宗自玉山寄二詩次韻報之·其二
作者：趙蕃
朝代：宋

一官偶落大江西，名姓摧藏肯願知。
取友但論詩好惡，逢人不說位高卑。
殷勤媿子能相覓，邂逅起予還有詩。
是物解窮無苦嗜，恐教盛業枉明時。
王伯玉兄弟皆用叔文韻作詩見示答之
作者：趙蕃
朝代：宋

春芳凋兮瘖杜宇，留得鳴鳩呼渴雨。
誰能使我病斯愈，矻矻深思誦詩許。
朝來剝啄有扣戶，亟起褰裾犯塵土。
三王詩就俱送與，律應節疏如會鼓。
我家與君同鄭圃，流落殊方繇丙午。
豈惟交友歎雲翻，亦有弟兄悲豆煮。
羨君聚首共文書，憐我離形屢寒暑。
江南豐歉未可知，安得書來相告語。
已過有力健如犢，莫待無鬚行似嫗。
我歸當事力田科，君行寧後公車舉。
會當過我南山南，門有修篁風屢舞。
王兆明惠梅花詩二十首口占謝之
作者：趙蕃
朝代：宋

臘前再雪已相侵，年後更連人日陰。
欲問梅花苦無地，把君詩卷得參尋。
王原慶有詩寄謝丈簽判子暢尉曹具以見及次韻酬之
作者：趙蕃
朝代：宋

相望千里舊聞風，何意論交邂逅中。
別去傷心念風雨，詩來滿眼眩青紅。
通家契好君能記，末路飄零我亦同。
江左名流數王謝，一時況有小安豐。
王巖·其一
作者：趙蕃
朝代：宋

夜入王巖觀，真同久客回。
望松知窈窕，次背識崔嵬。
有客成幽屏，談詩記昔來。
暫遊還契闊，欲去重徘徊。
王巖·其二
作者：趙蕃
朝代：宋

灑落松摇雨，飛流谷墜泉。
畫圖難寫貌，詩語易流傳。
射虎石誰沒，說猿童謾顛。
徐巖蓋可買，羞澀欠囊錢。
王彥博徐審知頻來問疾口占示之
作者：趙蕃
朝代：宋

秋來瘧鬼不銷亡，令我兼旬病在牀。
治藥頻成問良苦，易衣終日屢炎凉。
但添物色增悲壯，那有功名憶慨慷。
多謝故人來問疾，幾回宵度石爲梁。
王彥博愚齋
作者：趙蕃
朝代：宋

王郎立志誰能儗，適遠寧爲中道止。
愚齋之名豈真愚，用心蓋欲師顔子。
聖門之徒三千人，回獨好學學何事。
簞瓢陋巷不自貧，看此力量如何爾。
願君勿作歲月計，有爲要之亦若是。
它年究竟所歸宿，莫負名齋本來意。
王昭君
作者：趙蕃
朝代：宋

絕代方能入漢宮，畫圖何必更求工。
縱令得幸因圖畫，已落君王疑信中。
王璠伯玉携詩見過二首·其一
作者：趙蕃
朝代：宋

大熱有如此，凉風安在哉。
書憑長日度，客欠好懷開。
豹立妨看竹，蟾飛爲掃槐。
欣然王氏子，枉步袖詩來。
王璠伯玉携詩見過二首·其二
作者：趙蕃
朝代：宋

故國聞江左，名家數建隆。
南遊新識內，東里舊鄉中。
有句君真癖，無詩我浪窮。
更期風月夕，相與課新功。
玩易齋
作者：趙蕃
朝代：宋

晉士祖虛無，寧殊卜筮書。
公今編幾絕，加我問何如。
理菊
作者：趙蕃
朝代：宋

携鉏乘夏雨，分菊待秋風。
幽事常關我，閑居不負公。
苔深連竹地，籬破接蘭叢。
更約兒童輩，須勤灌溉功。
琛卿坐上作
作者：趙蕃
朝代：宋

負郭有佳處，昔時來未曾。
梅高居竹表，石瘦倚蘭層。
置酒能要我，哦詩更得朋。
醉揮君勿怪，明日弔溪藤。
琛卿爲梅置酒用前韻
作者：趙蕃
朝代：宋

背蔭初疑星未融，細看真有映玲瓏。
興深且約諸君往，明日當愁著土中。
琛卿論詩用前韻示之
作者：趙蕃
朝代：宋

活法端知自結融，可須琢刻見玲瓏。
涪翁不作東萊死，安得斯文日再中。
瓶梅
作者：趙蕃
朝代：宋

紙窗見月影橫斜，不是桃花與李花。
一夜清吟忘客睡，祇愁到曉鬢雙華。
瓶梅
作者：趙蕃
朝代：宋

驟逢初粲粲，儼立更亭亭。
汲井洗醉盡，倦譚揮麈停。
搜詩未窮妙，能畫孰遺形。
風日人間苦，飛僊不假翎。
生米市盡處有寺名演義有二物且得甘叔異鄧南秀簡壽玉詩
作者：趙蕃
朝代：宋

往來屢覓肩吾釣，八十初逢演義僧。
香爇黄連雲細細，薜看石柱帔層層。
何妨杖策往幽步，頻念竹爐眠曲肱。
海內故人難數見，壁間時得姓名曾。
生米磯之至德觀余舊遊也嘗有題釣磯胡柏七言二絕句庚子夏五月八日再來道士復向余乞賦仙洲平遠濯風湧月四題因各與一首·其一
作者：趙蕃
朝代：宋

此地傳爲天寶門，政由漁叟話桃源。
閣中名字誰爲立，知是君平幾世孫。
生米磯之至德觀余舊遊也嘗有題釣磯胡柏七言二絕句庚子夏五月八日再來道士復向余乞賦仙洲平遠濯風湧月四題因各與一首·其三
作者：趙蕃
朝代：宋

往遊故喜秋無暑，今至還欣夏有凉。
褦襶不能來熱客，泠然聽我夢還鄉。
生米磯之至德觀余舊遊也嘗有題釣磯胡柏七言二絕句庚子夏五月八日再來道士復向余乞賦仙洲平遠濯風湧月四題因各與一首·其二
作者：趙蕃
朝代：宋

舊聞但覺生米磯，新遊更見黄連石。
石邊磯上有軒窗，萬里一時來咫尺。
生米磯之至德觀余舊遊也嘗有題釣磯胡柏七言二絕句庚子夏五月八日再來道士復向余乞賦仙洲平遠濯風湧月四題因各與一首·其四
作者：趙蕃
朝代：宋

團團政爾來天下，皎皎何從墮水中。
賸欲學爲牛渚詠，只愁笑殺綺裘翁。
用一代不數人百年能幾見爲韻詩賦十章呈陳君舉·其一
作者：趙蕃
朝代：宋

東南固多賢，莫與永嘉匹。
王鄭已騎鯨，輩流公第一。
用一代不數人百年能幾見爲韻詩賦十章呈陳君舉·其一〇
作者：趙蕃
朝代：宋

流傳昔多聞，邂逅今既見。
顧我何足收，期公示深眷。
用一代不數人百年能幾見爲韻詩賦十章呈陳君舉·其七
作者：趙蕃
朝代：宋

山色仍前日，梅花又一年。
休爲招屈些，好泛渡湘船。
用一代不數人百年能幾見爲韻詩賦十章呈陳君舉·其三
作者：趙蕃
朝代：宋

昔人頌詩書，論世猶尚友。
生幸同斯時，識面可獨不。
用一代不數人百年能幾見爲韻詩賦十章呈陳君舉·其九
作者：趙蕃
朝代：宋

桂陽去衡陽，道里端能幾。
倘許釣竿投，春風叩葭葦。
用一代不數人百年能幾見爲韻詩賦十章呈陳君舉·其二
作者：趙蕃
朝代：宋

公乎不爲文，爲必行于代。
誦習孰其人，兒童兼老輩。
用一代不數人百年能幾見爲韻詩賦十章呈陳君舉·其五
作者：趙蕃
朝代：宋

雲物瞻閩嶠，風聲望海濱。
如何一年內，頓得見斯人。
用一代不數人百年能幾見爲韻詩賦十章呈陳君舉·其八
作者：趙蕃
朝代：宋

少小耽文字，初非哲匠能。
空令爲己學，老矣見何曾。
用一代不數人百年能幾見爲韻詩賦十章呈陳君舉·其六
作者：趙蕃
朝代：宋

賢愚之相懸，千萬或什百。
所以天地間，寥寥苦難索。
用一代不數人百年能幾見爲韻詩賦十章呈陳君舉·其四
作者：趙蕃
朝代：宋

人言會合難，會合端有數。
公不絕櫧洲，我政長沙住。
用初三日韻簡伯玉昆仲
作者：趙蕃
朝代：宋

雨勢忽已過，雲峰空復生。
蹔能蘇暑病，未足慰農情。
同社推詩好，今宵况月明。
三人非對影，難弟與難兄。
用前韻再簡明叔仲威
作者：趙蕃
朝代：宋

晨興襖子欠黄綿，宿火灰深更苦翻。
官冷自疏鳬鶩進，兒饑不作鴈鵝喧。
孰云數口須微祿，已料此身終灌園。
二子交期非勢利，故能衝雀屢排門。
用前韻呈碩父昆仲
作者：趙蕃
朝代：宋

嗟我失脚墮棘榛，寸步有若千里行。
窮山自縛數椽屋，便認懷玉爲里門。
扁舟泛從吳楚轉，遠遊欲賦慚無文。
他鄉喜見兩表弟，把臂勞苦仍如勤。
夜窗款坐屢續燈，有酒更倒樽如岑。
祗今一笑莫輕失，轉首便恐成後今。
要知後會渺何許，慷慨忍對臨風襟。
故家如子未多有，立身行己須自欽。
不惟門戶在所寄，異日亦足張吾軍。
用前韻寄明叔
作者：趙蕃
朝代：宋

鬚白底用悲，我十君二五。
亦莫問此身，寒暑堪幾數。
別君春已夏，往往疏勞苦。
况說買江天，重聽誦詩許。
君德故有基，層臺繇累土。
不問鴟鴞詩，猶謂民或侮。
如我乃宜歸，舍農即爲圃。
永與世俗辭，君來當勿戶。
用思叔韻贈通神郎翁思明
作者：趙蕃
朝代：宋

吾友徐思叔，會稀多阻離。
要知名下士，看取卷中詩。
識面恨已晚，因渠端可知。
通神定何物，莫致孔方疑。
用招明叔之韻簡胡兄仲威并屬明叔
作者：趙蕃
朝代：宋

一白不盡茶，妙試在茗粥。
相馬不舉肥，幹也更畫肉。
士當何如觀，一語可以卜。
我生嗜朋友，有餘補不足。
要求棟梁具，必問澗與谷。
瑟兮本希聲，何能娛世俗。
陳君於爲文，筆力見往復。
劇稱南郡胡，曰此吾類族。
輿籃昨過之，懷刺今來辱。
談間不須臾，未暇問以目。
陳君有江閣，曠瞻不遺粟。
非如昧者徒，白晝迷麥菽。
何當約夫君，載酒擷杞菊。
我記不足云，渠詩當細讀。
用文顯秋字韻呈簽判丈兼簡子暢兄
作者：趙蕃
朝代：宋

林園瑟縮似高秋，門巷蕭條若故侯。
粗有百篇兒可誦，何須四海轍能周。
憐才滿世今誰是，好士如公獨見優。
父子曾聞自知己，朅來敢意許同遊。
用斯遠韻寄趙湖州三首·其一
作者：趙蕃
朝代：宋

竄迹窮閻底，求交四海中。
爲懷黄閣老，長詠白蘋風。
遠祿寧堪藉，吾身未適終。
何山道場麓，政爾屬君公。
用斯遠韻寄趙湖州三首·其三
作者：趙蕃
朝代：宋

別去雖天外，書行每便中。
晝吟宵不斷，夜夢曉還空。
時用有顯晦，交情無達窮。
看公與徐孺，寧復計違從。
用斯遠韻寄趙湖州三首·其二
作者：趙蕃
朝代：宋

薄暮雨如馳，中宵月半規。
真成憶玄度，不是突西施。
蟬墮風枝急，蛩鳴露草垂。
不眠還索句，自笑欲奚爲。
用洪覺範詩爲首作四絕·其一
作者：趙蕃
朝代：宋

剩水殘山慘澹間，道人名字滿江干。
向疑此語來天上，何意真成朝暮看。
用洪覺範詩爲首作四絕·其三
作者：趙蕃
朝代：宋

箇中著我添圖畫，能畫今誰如輞川。
但寫一簑仍一笠，不須羽服記蹁躚。
用洪覺範詩爲首作四絕·其二
作者：趙蕃
朝代：宋

釣舟無事白鷗閒，自是江湖境界寬。
我欲汎然隨所往，竹君誰與報平安。
用洪覺範詩爲首作四絕·其四
作者：趙蕃
朝代：宋

便似華亭落照灣，要人彈壓媿詩孱。
餘霞散盡空無綺，新月初升勢已彎。
用程季儀送行之韻爲別
作者：趙蕃
朝代：宋

過江今幾年，遺俗不屢見。
縱餘門戶稱，直有冠裳變。
惟君河洛間，南走楚粵遍。
雖從科詔求，未脫褐衣賤。
芬然蘭三薰，粹矣金百鍊。
潭潭務中澄，煜煜鄙外絢。
遂登南軒門，如識伊川面。
周旋苟有得，喜躍幾成抃。
淵深保戰兢，鴆毒戒安宴。
於今過城南，政似趨無倦。
儒冠蓋多端，劇論如合戰。
試評季路勇，孰與之反殿。
前日我辭君，炎風尚交扇。
祗今君別我，餘暑已堪餞。
歲序急推遷，吾行甚流轉。
爝火詎當陽，雨雪寧待晛。
孤唳豈潜聲，卑飛終掛罥。
小令泊扁舟，暫爲瀝破研。
我如浩然歸，君異方朔薦。
契闊方自茲，追隨復何便。
用簽判丈送徐大雅之韻呈簽判丈兼簡子暢兄
作者：趙蕃
朝代：宋

年高端已輩吾翁，况倚通家夙好同。
長夏江村能數過，論文尊酒未憂窮。
分趨幕府如工部，耻入帝城因子公。
聞道郎君亦輕祿，故知難進是家風。
用老謝丈立春韻贈周文顯蕃與文顯以癸巳歲是日相識始有倡酬故及之
作者：趙蕃
朝代：宋

時序飛騰不貸人，相從還此賦迎春。
祇言世態有凉燠，須信吾曹無故新。
長句能同李白好，爲儒未許賈山醇。
兩郎玉立仍難弟，誰道先生解久貧。
用賒韻簡賈新之
作者：趙蕃
朝代：宋

洛陽人物舊傳誇，殊縣相依得賈嘉。
魯殿獨餘多劫火，玄都看盡幾番花。
寓懷不但篇章好，評古猶多論議譁。
問我若爲成間闊，路經墟落苦嫌賒。
用送成父弟韻送周明甫赴補
作者：趙蕃
朝代：宋

詔取咸知有定員，朋來爭欲副招延。
揚眉欲競將誰與，見敵能輕孰子先。
養志鄉時惟負米，薄遊今日蹔求船。
男兒富貴須勤苦，笑我區區但眼前。
用韓文公送鄭尚書韻寄雷朝宗兼屬歐陽全真
作者：趙蕃
朝代：宋

莽莽湖中客，悠悠月下杯。
飛騰南海士，斷絕尺書開。
三命今爲牧，傳聞祝以來。
貪泉姑著詠，驛使且催迴。
賓客有文士，登臨仍古臺。
唱酬須寫寄，屬和恐非才。
用韻呈明叔
作者：趙蕃
朝代：宋

白鷗自倚占深灣，亦有幽人此照顔。
豈但襟期非世俗，要知吟嘯奪天慳。
江天見處從教闊，松竹栽成不要刪。
我若賦詩君爲寫，絕人翰墨勝高閑。
用韻寄孫推官二首·其一
作者：趙蕃
朝代：宋

淚垢悲啼失母雛，可思營室共啣蕪。
未能因事賦歸去，尚此折腰成走趨。
豈謂微官堪顧藉，不難征路指虛無。
重輕得喪吾知矣，莫待孔賓聞夜呼。
用韻寄孫推官二首·其二
作者：趙蕃
朝代：宋

珍重章泉萬竹雛，護煩鄰里未應蕪。
浮生固覺浮雲似，逝者難堪逝水趨。
尚喜論詩有新益，幸逃閲士若旁無。
君平未可山林去，儻欲赴盟其見呼。
用韻示成父
作者：趙蕃
朝代：宋

林動風微掃，庭空月正方。
不知晝已短，但覺夜初長。
了了游乖舊，駸駸老至將。
街頭賣紫角，甕裏灑鵝黄。
田家即事
作者：趙蕃
朝代：宋

東村鞭牛耕未已，西村車水愁秧死。
可憐番人長苦辛，旱乾水溢年年事。
旱乾水溢天之爲，天意如回一彈指。
所愁郡縣無良吏，不得辛勤住田里。
田家即事
作者：趙蕃
朝代：宋

漫道詩書可起家，未知田舍足生涯。
不辭傴僂翁栽稻，能作紛耘婦剝麻。
口腹定繇勤力許，衣裘寧怕大寒加。
罔知耕稼求溫飽，行役雖勞莫重嗟。
田家即事八首·其一
作者：趙蕃
朝代：宋

水汎將晴霧，山行欲雨雲。
鷗翻隨渚見，雞近隔林聞。
田家即事八首·其七
作者：趙蕃
朝代：宋

下田已鷗沒，上田更龜坼。
欲知雨未已，看取雲潑墨。
田家即事八首·其三
作者：趙蕃
朝代：宋

社鼓村村急，春流岸岸高。
雙分待魚鷺，紅認隔溪桃。
田家即事八首·其二
作者：趙蕃
朝代：宋

十載溪山夢，一川桃李花。
春深猶是客，幾日定還家。
田家即事八首·其五
作者：趙蕃
朝代：宋

行役渠憐我，生涯我羨渠。
太平今有象，隨寓即吾廬。
田家即事八首·其八
作者：趙蕃
朝代：宋

田夫荷鍤去，乘水護田缺。
田婦貰酒歸，相與慰勤力。
田家即事八首·其六
作者：趙蕃
朝代：宋

老屋愁風破，空林過雨乾。
飄零黄葉滿，寂寞野香殘。
田家即事八首·其四
作者：趙蕃
朝代：宋

波靜童閑笛，舟橫翁賣魚。
村村皆樂業，處處盡安居。
田家歎
作者：趙蕃
朝代：宋

春欲耕時天不雨，小雪不能濡旱土。
辛勤僅得遍鉏耰，浸種可憐溝脈縷。
忽然一雨催插秧，東阡西陌青相望。
謂茲勞逸足報補，豈知亢旱愁秋陽。
高田已分鹵莽取，下田庶幾十八九。
柰何雨勢反作淫，令我痛心仍疾首。
我曹饑餒無足悲，不死會值豐登時。
所嗟官吏不相察，借租日日來符移。
田家行二首·其一
作者：趙蕃
朝代：宋

雨聲颯颯斷復來，間作隠隠兼出雷。
田家作苦樂不哀，拔秧插田政時哉。
誰知有客洞庭上，船破篷疎蔽無障。
何如雨笠與煙蓑，相逐田伴歌田歌。
田家行二首·其二
作者：趙蕃
朝代：宋

江東聞田歌，湖北聽田鼓。
鼓聲于以相疾徐，歌調因之慰勞苦。
東山絲竹仍携妓，風月鳴蛙勝鼓吹。
何如田鼓與田歌，烏烏坎坎安而和。
留元衡須月上因抄賈元放舊詞併懷季承
作者：趙蕃
朝代：宋

北客飄零恨，南遊邂逅情。
幾年悲賦鵩，萬里想騎鯨。
月已徐徐上，雲能故故生。
吾曹重離合，可問欲三更。
留別俞孝顯孝揚
作者：趙蕃
朝代：宋

生事平生非我謀，饑寒長是費君憂。
相如自厭遊成倦，曲逆人知老不侯。
盡室經年曾未厭，一官千里去難留。
異時安否如相憶，一問溪頭上水舟。
留別叔驥和叔
作者：趙蕃
朝代：宋

一見梅花醒病昏，重逢雙璧競清溫。
占風占雨行未已，看水看山心故存。
亹亹愛渠談緒遠，班班覺我髩絲繁。
江天何處不須買，畝蕙畹蘭期並門。
留別周參政詩二首·其一
作者：趙蕃
朝代：宋

元祐登瀛盛古今，祇今衰冷媿諸任。
聖朝既有徐州相，得路仍知異日心。
齷齪更無微價市，鷦鷯自愛一枝深。
故同坎軻荆蠻徙，昔所悲歌今放吟。
留別周參政詩二首·其二
作者：趙蕃
朝代：宋

故意還叨累十觴，諸家所歷信踰常。
黄塵倦馬久非地，野水白鷗終是鄉。
勾漏不惟兼採藥，長沙更欲訪沉湘。
憑虛便謂神仙近，却覺仕途真渺茫。
留別周愚卿兄弟
作者：趙蕃
朝代：宋

四海雖云皆弟昆，悵茲薄俗與誰論。
平生泛愛老逾厭，獨覺君家久更敦。
百里闌干山作几，數家籬落竹爲村。
異時相憶相思處，明月清風同酒樽。
留別在伯
作者：趙蕃
朝代：宋

準擬梅花共賦詩，那知人事有乖離。
交情自謂惟君厚，世態于今猶我知。
盡室飄飄雖匪計，此心烱烱幸無欺。
一官謾浪端何以，從此歸耕已自遲。
留別子肅
作者：趙蕃
朝代：宋

欲雪不雪雲雨愁，將行未行心口謀。
問胡不去良有由，故人伏枕關我憂。
自心初識十年遊，不作世人新白頭。
抱關非爲辭挾搜，乃知自欲吾志求。
適來遂作兼旬留，昔者公侯今日瘳。
河山空能泣楚囚，不如窗几問不休。
公如大道鳴驊騮，我乃蹇足歷澗溝。
彌明故足悲侯劉，淙淙詎識東之流。
懷哉黄堰公先疇，章泉吾亦營菟裘。
莫言相望風馬牛，葦間會有延緣舟。
留別子肅子儀三首·其一
作者：趙蕃
朝代：宋

度橋遵野徑，夾樹啟籬門。
剝啄傳呼疾，周旋色笑溫。
萬金纔到幾，一棹復過村。
却恨儂來獨，飄零說在原。
留別子肅子儀三首·其三
作者：趙蕃
朝代：宋

一別動五載，人生都幾何。
談端方間起，行色又犇波。
賸欲攄離語，不成翻醉歌。
飛騰與流浪，已矣兩無那。
留別子肅子儀三首·其二
作者：趙蕃
朝代：宋

長年夢黄堰，今日飲紅灰。
徑綠無多草，庭陰半是梅。
海棠留雨醉，楊柳傲風媒。
對此渾無事，一杯重一杯。
留別徐季純
作者：趙蕃
朝代：宋

隠墅夙未到，扁舟空屢經。
灘長石璧寺，洲遶縠波亭。
厚祿頭空白，新知眼倍青。
雖云遽離闊，也足慰飄零。
留別徐斯遠時斯遠將赴朱晦菴之約三首·其一
作者：趙蕃
朝代：宋

共有山林趣，相期問學功。
一官重此去，三逕幾時同。
我鬢因詩白，君顔非酒紅。
從遊縱有日，羸疾柰相攻。
留別徐斯遠時斯遠將赴朱晦菴之約三首·其三
作者：趙蕃
朝代：宋

事變將酬萬，身分若化千。
淒涼辭古寺，辛苦問江船。
秋得村村雨，凉生樹樹蟬。
重哦五七字，還約四三年。
留別徐斯遠時斯遠將赴朱晦菴之約三首·其二
作者：趙蕃
朝代：宋

君質故甚美，加之仍得師。
今爲李君御，何後老人期。
念欲通名姓，還憂辱棄遺。
何當武夷下，與子共追隨。
留別成父弟以貧賤親戚離爲韻五首·其一
作者：趙蕃
朝代：宋

秋日苦易暗，秋宵苦難晨。
蟲號雞不已，我亦長吟呻。
哀哉念何深，出處累一貧。
在家庸可忍，行旅計愁人。
留別成父弟以貧賤親戚離爲韻五首·其三
作者：趙蕃
朝代：宋

木落山有骨，水落河有津。
扁舟所常經，大半迹已陳。
身非鴻鵠舉，心乃鷗鷺親。
勝處自屬我，塵事勿敗人。
留別成父弟以貧賤親戚離爲韻五首·其二
作者：趙蕃
朝代：宋

今年歲大熟，穀價率以賤。
富家積囷倉，貧自無飽飯。
悲哉五斗圖，去矣千里遠。
四民士爲先，今乃媿工販。
留別成父弟以貧賤親戚離爲韻五首·其五
作者：趙蕃
朝代：宋

人事苦好乖，咫尺當語離。
及乎中年後，畏與親友辭。
陶謝得道者，其言且如斯。
况我乃畸人，嗚呼得無悲。
留別成父弟以貧賤親戚離爲韻五首·其四
作者：趙蕃
朝代：宋

我家如陶舍，幼稚有盈室。
汝家亦十口，持去何可得。
嗟我寡兄弟，至此得無戚。
雖爾敢或忘，呴濡期沫濕。
留別折子明丈二首·其一
作者：趙蕃
朝代：宋

久作湘中客，數從林下遊。
契繇先世敘，誼向古人求。
我敢逃黄綬，公寧卧白頭。
廟堂有北客，人物想中州。
留別折子明丈二首·其二
作者：趙蕃
朝代：宋

行橐何輕重，新詩得卷藏。
猶須與先集，併爲補山房。
更欲詢言行，持將益廢忘。
匆匆語難盡，莽莽恨空長。
留別趙南紀
作者：趙蕃
朝代：宋

少時未識廬山好，老去知山却遠山。
白鹿何繇與絃誦，紫霄還復共躋攀。
林巒有失君何意，松菊猶存我得還。
俱是江東巡管內，異時書札願無慳。
留別邢大聲昆仲
作者：趙蕃
朝代：宋

再歲春風把酒杯，今年更覺倍遲回。
海棠消息知渠負，楊柳風流笑我衰。
舟過重湖定安否，書來一紙勿悠哉。
是身老矣腰仍折，寧待田園歸未來。
留別陳明叔兼屬胡仲威五首·其一
作者：趙蕃
朝代：宋

我去孰君友，君留誰我遊。
定應緣宿契，不待分今投。
年事鬢俱白，時名詩獨優。
未知茲日別，重見又何由。
留別陳明叔兼屬胡仲威五首·其三
作者：趙蕃
朝代：宋

簿領三年吏，江天百里居。
我非拘雁鶩，君乃傲樵漁。
得譽且得謗，似高仍似疎。
襄陽耆舊傳，書子定聯予。
留別陳明叔兼屬胡仲威五首·其二
作者：趙蕃
朝代：宋

論事從違數，題詩竄定頻。
客君徒得重，愛我不言貧。
薄俗無兄弟，我曹相主賓。
別觴終作惡，別語要須真。
留別陳明叔兼屬胡仲威五首·其五
作者：趙蕃
朝代：宋

汲汲求交友，良由不敏姿。
風流伯始後，文獻澹菴師。
此士世亦寡，因君交不疑。
倡酬凡幾紙，別後慰相思。
留別陳明叔兼屬胡仲威五首·其四
作者：趙蕃
朝代：宋

我覓祠官俸，君携異縣書。
一窮直若此，五字果何如。
底用頻看鏡，終當老荷鉏。
未知渠作計，頗亦似儂無。
留清江蒙簡兄壽玉徐兄思叔皆以文卷寵教愧未有以謝又承壽玉枉示古句仍用鄙韻謹次韻併呈二兄
作者：趙蕃
朝代：宋

客亭何以祛暑溽，一時頓有此兩玉。
逃虛不用聽跫然，醫俗寧須更栽竹。
平生韋布困藍縷，敢並奇文森綺縠。
愛而忘醜反譽我，惠以大篇仍短幅。
頗思浹日相就談，應對先生媿空腹。
奈何別棹復催去，一日十日寒且暴。
兩君如此尚場屋，吞舟詎可尋常瀆。
悵子薄官亦碌碌，政坐家貧耕不足。
留衢州王彥博周欽止徐審知·其一
作者：趙蕃
朝代：宋

漫道詩能陶冶，絕知酒可浮沉。
行值田間積淖，住逢溪上愁陰。
留衢州王彥博周欽止徐審知·其三
作者：趙蕃
朝代：宋

風日端可舉酒，溪山盡堪賦詩。
有懷爾山中友，應念我天之涯。
留衢州王彥博周欽止徐審知·其二
作者：趙蕃
朝代：宋

風前柳欲千尺，雨後梅纔一斑。
邂逅紛紛桃李，飄零在在溪山。
留題竹隠
作者：趙蕃
朝代：宋

逐日身頻役，來歸歲兩徂。
已悲松老大，更覺徑荒蕪。
築室期終隠，干時恥異圖。
因聲里中老，爲護竹邊雛。
留題鄭山人
作者：趙蕃
朝代：宋

昔到曾看竹，茲來待酌茶。
林深驚吠犬，路曲轉脩蛇。
愛客自不惡，教兒仍足佳。
半園如可買，欲種邵平瓜。
畢叔文以雙頭白蓮送程士和錄唱酬詩以求次韻
作者：趙蕃
朝代：宋

是間何處有漣漪，况復雙蓮爲出奇。
要使惔焚成一洗，政須冰雪露多姿。
折來不許從君玩，賦就空能喚我爲。
已見神人出姑射，定煩朝日避咸池。
畢叔文借示郭峽州詩二軸志其所見
作者：趙蕃
朝代：宋

真行黄家元祐脚，隠帙奧篇窮秘閣。
計其胸中所餘地，數百猶能君輩著。
中朝文物政須此，刺史郎官謾今昨。
腦脂遮眼失乘黄，安得金篦令刮膜。
畢叔文携坡帖及與季真給事倡酬詩卷見訪於邢大聲家相與觀之明日次韻淳熙癸卯正月二十有一日也
作者：趙蕃
朝代：宋

精金美玉當難朽，白衣蒼狗終何有。
胡爲徑欲老東坡，應坐生時宿南斗。
何時斯文日再中，共推元祐超羣公。
衮衣已易深衣古，醴酒寧思客酒濃。
當年政化方隨日，詔訪賢良設科十。
玉堂發策肆雄深，四海旁招無遁逸。
緬惟貞觀圖凌烟，功臣劍佩空蹌然。
未如武德藏書府，至今名字星日懸。
君之曾祖我高祖，想象聞風謂千古。
書藏東里罔或存，集喜西臺刊未覩。
相逢已足慰悲凉，墨妙更許窺家藏。
趣奇造異兩邢子，置酒共親燈燭光。
病中
作者：趙蕃
朝代：宋

風樹蕭蕭雨若篩，間飄黄葉掛蛛絲。
蟲號亡頼更滿耳，况是病夫新起時。
病中即事
作者：趙蕃
朝代：宋

病態與時關，炎凉僅覆翻。
秋風已吹鬢，沴氣尚留根。
比屋均如此，吾生敢自論。
苦嗟詩總廢，斗水汲深渾。
病中即事十五首·其一
作者：趙蕃
朝代：宋

半百還過半，平安殊未平。
饑寒兼抱病，造物此何情。
詎敢懷尤怨，那能問否亨。
獨憐無以養，深愧下簾生。
病中即事十五首·其一〇
作者：趙蕃
朝代：宋

嬾命雞栖駕，分安龍具寒。
枕肱朝日美，擁鼻北風酸。
僞異公孫被，甘同陋巷簞。
啼號從强聒，憂樂聽旁觀。
病中即事十五首·其一一
作者：趙蕃
朝代：宋

精廬名負郭，古路別通村。
落葉多新積，蒼苔半宿根。
杖藜溪見影，步屐雨流痕。
更羨兒童輩，騎牛不駕轅。
病中即事十五首·其一三
作者：趙蕃
朝代：宋

雨合湍流急，風高松韻寒。
中宵空耿耿，長夜苦漫漫。
夢去無多地，愁來匪一端。
明朝對清鏡，政恐覺凋殘。
病中即事十五首·其一二
作者：趙蕃
朝代：宋

暮與牛羊夕，朝隨鴉鵲興。
山林真可樂，軒冕夢何曾。
供給欠升斗，往還無友朋。
粗成酬二事，老此詎難能。
病中即事十五首·其一五
作者：趙蕃
朝代：宋

風雨雖如晦，雞鳴不廢晨。
窗明驚次第，吾卧特逡巡。
泣豆因煮豆，柏人何迫人。
爲家疑宿業，舊學似前身。
病中即事十五首·其一四
作者：趙蕃
朝代：宋

雨濕雲衣歛，風沉月鏡昏。
誰家宵急杵，何處苦啼猿。
睡思渾無思，吟魂欲斷魂。
鍾聲纔近寺，雞叫已遥村。
病中即事十五首·其七
作者：趙蕃
朝代：宋

晚食以當肉，人言蠋巧貧。
茹蔬何不可，設說未爲真。
既屏豬肝累，何須鮭菜珍。
夜煨牛糞芋，朝罨破鐺塵。
病中即事十五首·其三
作者：趙蕃
朝代：宋

炎凉自時態，何乃戰胸中。
譴句追韓子，辟碑摹魯公。
聞塵非爲蟻，是境不因工。
要使神明復，毋辭瞑眩攻。
病中即事十五首·其九
作者：趙蕃
朝代：宋

叢菊雖云薄，秋花獨此芳。
祇愁霜後槁，寧慮雨前荒。
蝶冷飛無迹，恐哀咽更長。
嗟予自失所，對汝益增傷。
病中即事十五首·其二
作者：趙蕃
朝代：宋

汀袍猶擁綠，林幄尚遮青。
霖雨秋冬接，商飈早晚經。
枯荄明野燒，槁葉暗深坰。
榮謝何終極，衰遲孰所令。
病中即事十五首·其五
作者：趙蕃
朝代：宋

端居念朋友，多病懶書題。
懷舊頻搔首，看雲獨杖藜。
魚沉秋水闊，鴻遠暮天低。
直恐乖離久，相逢老少迷。
病中即事十五首·其八
作者：趙蕃
朝代：宋

蒲柳望秋衰，風霜况此時。
人今非少壯，病祇益清羸。
幾誦立名語，頻哦看鏡詩。
浮生那足恃，迅景不容追。
病中即事十五首·其六
作者：趙蕃
朝代：宋

莽莽前山隔，冥冥獨樹遮。
斷行迷白鷺，垂翅濕歸鴉。
暝色看仍合，羈愁望愈賒。
不應緣一病，全失醉生涯。
病中即事十五首·其四
作者：趙蕃
朝代：宋

宵晴朝復雨，夜雨曉還晴。
未識冬天爾，渾疑春令行。
人人憂瘧癘，物物敗生成。
襘法繇來古，官居孰用情。
病中寄呈王信州老謝丈
作者：趙蕃
朝代：宋

韓詩不可犯，顔字不可凟。
舊言驅瘧癘，其效甚符籙。
追慕記初學，諷誦懷三復。
如何且逾月，此物猶肆毒。
得非緣法異，無迺災釁酷。
推移自前後，進退亦淹速。
豈惟搜脂髓，直覺憎面目。
醫方戒山果，牙頰怕臠肉。
味嫌東野薺，餒厭平原粥。
莫知所生理，真恐遂鬼錄。
屬時秋已季，更值雨相續。
卧聞掃空階，起步驚隕木。
蛩號故亡頼，蚊豹成暗逐。
未資卒歲計，頗病嚴霜促。
幸遭賢使君，立政匪今俗。
教微下黄堂，惠已周白屋。
論情素有托，謁見慚未卜。
詎應四壁立，久作窮途哭。
謝公方在郡，薦士宜首牘。
疇能借齒牙，價可重金玉。
自憐非道謀，觸事先顔恧。
病倦不成書，書成况難讀。
病卧聞益卿未行不能晤語成四十字
作者：趙蕃
朝代：宋

卧聽晚來雨，懸知明日行。
破床空輾轉，高論阻崢嶸。
文選君精理，江西我濫名。
官曹敢論契，翰墨且尋盟。
瘦梅
作者：趙蕃
朝代：宋

清虛日集人當瘦，糞壤不資梅合癯。
君看霜皮藏玉骨，肯如朱粉鬭塗糊。
登亦好亭
作者：趙蕃
朝代：宋

風潮湧琉璃，露朵紛錦繡。
景物故不貧，詩篇況能富。
登安仁雲錦驛後挹僊亭三首·其一
作者：趙蕃
朝代：宋

古木陰中屋數椽，下臨縈折幾山川。
晚來快雨仍新浴，端覺飄飄意欲僊。
登安仁雲錦驛後挹僊亭三首·其三
作者：趙蕃
朝代：宋

對面雨來山欲移，援毫我亦賦新詩。
扁舟縱是促行去，不廢小亭筇一枝。
登安仁雲錦驛後挹僊亭三首·其二
作者：趙蕃
朝代：宋

未解桃源果有無，樹林樓閣世行圖。
此亭縱說空無物，猶有僊山來坐隅。
登岳陽樓·其一
作者：趙蕃
朝代：宋

太史南遊上會稽，愛奇端欲助文辭。
蕭騷白髮離騷國，不到巴陵終欠詩。
登岳陽樓·其三
作者：趙蕃
朝代：宋

幾思假日賦登樓，風雨連連不肯休。
待得晴時又成去，再三舉手謝沙鷗。
登岳陽樓·其二
作者：趙蕃
朝代：宋

自昔騷人半此州，不因放逐即淹留。
我今毋負仍非客，何事汎然還一遊。
登岳陽樓·其四
作者：趙蕃
朝代：宋

晚風何許遞參差，南望令人思九疑。
渺渺煙波莫能極，誰云一葦可杭之。
登愚卿無盡藏再用韻呈愚卿
作者：趙蕃
朝代：宋

白雲故遶青原寺，青竹深藏白鷺洲。
物外未能窮往迹，眼中欣復對詩流。
功名邂逅何嗟晚，歲月侵尋直漫遒。
擬盡崎嶇仍窈窕，幾時扶策更挐舟。
登李叔器家見一亭
作者：趙蕃
朝代：宋

別駕當年蚤見幾，郎君久亦棄文闈。
閉門幽徑滋蒼蘚，杖策高亭接翠微。
試問丘園返初服，定勝風雨蓋征衣。
一官政爲饑寒計，未免饑寒故不歸。
登清虛亭
作者：趙蕃
朝代：宋

步上危亭欲細看，忽驚風雨暗江干。
此身不作蠻州鬼，猶擬扶筇再倚欄。
登清音堂訪介庵壁間留題已有漫去之者偶成長句
作者：趙蕃
朝代：宋

十日溪行雨霧深，曉晴催我强登臨。
壁間變滅龍蛇字，海內流傳金玉音。
欲爲廢興聊下語，不堪山水感人心。
何時遂此扁舟志，占斷鷗波得細吟。
登縣樓有感二首·其一
作者：趙蕃
朝代：宋

一水中分南北市，插天蒙末有佳山。
太平官府元無事，聊放衰翁一日閒。
登縣樓有感二首·其二
作者：趙蕃
朝代：宋

見說南樓秋氣多，夜涼槐竹影婆娑。
滿樓風月成辜負，奈此青州從事何。
發大通
作者：趙蕃
朝代：宋

五更催發船無限，及此風收浪不生。
何事漁舟亦爭進，始知爲利總營營。
發永豐值雨投宿金仙寺明日還舊居雪大作
作者：趙蕃
朝代：宋

雨暗投野寺，雪明還舊居。
林園渾異昨，門逕亦非初。
酒事難忘汝，詩材不負余。
祇言冬大暖，暖極竟何如。
發溧陽
作者：趙蕃
朝代：宋

久客問歸津，如鳥脫網羅。
日夜數去程，未遑卹其他。
殷勤謝故人，送我山之阿。
舟轉岸亦移，青林隔坡陀。
發潭州
作者：趙蕃
朝代：宋

人言天宇澄，政好行遠道。
秋陽既已後，朔風尚茲早。
那知羈旅臣，寧有佳懷抱。
鬻田就遠宦，廩薄不得飽。
故鄉雖難歸，萬里生且老。
及今翻滯留，悠邈不能到。
客中更作客，此意將誰告。
妻兒重相別，更語各善保。
蛩鳴幽砌苔，馬齕荒原草。
深羨田中人，春禾復囷藁。
發潭州後作
作者：趙蕃
朝代：宋

昔日道林嶽麓，每逢圖畫詩篇。
今日羸驂東首，却成慘澹雲煙。
發石佛
作者：趙蕃
朝代：宋

石佛如今果有靈，盡驅昏翳作空青。
松原白石今朝過，雲洞月巖明日經。
發衡州後懷使君劉先生
作者：趙蕃
朝代：宋

四年別師門，十日留函丈。
所問與所知，安得回賜放。
孰爲驅之去，茲行定焉往。
倦馬苦陂陀，白鷗思渺莽。
發豫章後二首·其一
作者：趙蕃
朝代：宋

楓林滅沒橘林多，酒戶漁家奈若何。
賸欲與渠論久住，一官老矣尚奔波。
發豫章後二首·其二
作者：趙蕃
朝代：宋

詩成欲賦江山好，政爾多言恐害廉。
只恨十分朝日美，可能身獨負茅簷。
發隆興後寄宋茂叔趙然道昆仲併屬達後篇於待制侍郎二首·其一
作者：趙蕃
朝代：宋

連朝南浦亭，繫此一葉舟。
未去已欲動，既行奚復留。
篙撐尚依岸，風至忽打頭。
中宵渺無際，清曉浩莫收。
行止固有定，淹速寧與謀。
我友邈難見，西山澹凝秋。
發隆興後寄宋茂叔趙然道昆仲併屬達後篇於待制侍郎二首·其二
作者：趙蕃
朝代：宋

晁君父之舅，徐子我之友。
晁詩紫微來，徐學新安後。
徐固困簞瓢，晁復厭奔走。
當今諸侯賢，孰愈豫章右。
經行見雖屢，款語不能又。
煩君因几席，爲我探懷袖。
白水寺
作者：趙蕃
朝代：宋

霧合深林曉到遲，樹摇宿雨訝晴曦。
不知客裏何遷次，一似山中初起時。
白水道間
作者：趙蕃
朝代：宋

一源曲折幾成橋，稻隴蔬畦高下澆。
水碓暗鳴蛙吠草，綠雲亂點鷺侵苗。
誰云斗粟可相挽，到處佳山如見招。
東畝拔秧南畝蒔，樂哉安得助長謠。
白霧溪
作者：趙蕃
朝代：宋

霧雨猶疑合，槎頭不可窺。
凶年走牲酒，平旦但茅茨。
白髮三首·其一
作者：趙蕃
朝代：宋

憶昨鬢毛殊未白，斑斑已復見于詩。
天公嫌汝底相耗，故遣齊生不待衰。
白髮三首·其三
作者：趙蕃
朝代：宋

少年志願立修名，隠顯悠悠略未成。
倚頼少陵詩不誤，白間會有黑絲生。
白髮三首·其二
作者：趙蕃
朝代：宋

葉落歸根莫漫悲，春風解發次年枝。
人如草木空多智，一老寧聞再少時。
白鷺洲詞寄曾裘甫
作者：趙蕃
朝代：宋

白鷺洲前烟草微，黄鶴樓外烟雲飛。
縹縹黄鶴政高舉，漾漾白鷺孤無依。
鶴舉直上登寥廓，鷺立汀洲方俯啄。
卒然驚墮野人罝，豈不欲飛遭急縛。
盧誼伯宜之見過要斯遠同賦以贈二首·其一
作者：趙蕃
朝代：宋

近別溪山郡，忽過風雨村。
濁醪成共把，佳句得深論。
舊價真齊駱，新題復到元。
從今得還往，寧只問寒暄。
盧誼伯宜之見過要斯遠同賦以贈二首·其二
作者：趙蕃
朝代：宋

苕水固多勝，吾州亦可鄰。
卜居雖匪舊，取友不妨新。
佛屋從堪寓，溪亭更可人。
莫嫌鵝鴨惱，最喜鷺鷗馴。
真游覓唐德輿題詩不見有懷其人八首·其一
作者：趙蕃
朝代：宋

險絕辰州路，曾聞一再行。
看巖有留句，捫石欠題名。
四世斯文事，平生一壑情。
何當從此去，感念在先生。
真游覓唐德輿題詩不見有懷其人八首·其七
作者：趙蕃
朝代：宋

相從寧見樂，相別乃知悲。
況辱平生友，而堅晚歲期。
已醒臨別酒，還讀送行詩。
何況維舟處，蒼然暮色時。
真游覓唐德輿題詩不見有懷其人八首·其三
作者：趙蕃
朝代：宋

月上侵衣薄，風來颯鬢秋。
有觴寬偪仄，無意計沈浮。
誰念千山底，深懷二老游。
更闌竟忘寢，詩就不成謳。
真游覓唐德輿題詩不見有懷其人八首·其二
作者：趙蕃
朝代：宋

雨後林園合，風前裘褐輕。
當游元不惡，有士與同行。
定識田中趣，殊勝俗裏情。
誰過江驛靜，日聽筍輿聲。
真游覓唐德輿題詩不見有懷其人八首·其五
作者：趙蕃
朝代：宋

時論歸臺閣，交情異笠車。
不甘腰爲折，寧使鬢成華。
莽莽湖之北，悠悠海一涯。
銅魚偶逢使，書寄阿戎家。
真游覓唐德輿題詩不見有懷其人八首·其八
作者：趙蕃
朝代：宋

去矣不爲難，山長水又寬。
未曾摇短棹，已自失危欄。
厚意煩三友，相要下急灘。
雖然賒執手，顧免別辭酸。
真游覓唐德輿題詩不見有懷其人八首·其六
作者：趙蕃
朝代：宋

一紙日邊裁，千山徼外開。
所同惟甲子，絕異是人才。
學問須傳授，君家有自來。
嗟余獨何者，道阻乃從洄。
真游覓唐德輿題詩不見有懷其人八首·其四
作者：趙蕃
朝代：宋

幾歲天台住，今年鴈蕩遊。
心期在康樂，人謂作監州。
騎從真能屏，煙霞定賞幽。
他時期一訪，好爲著詩留。
知府提舉訪求前守凌公遺跡忽於庭廡雨壓複壁中得公所題詩賦六絕句·其一
作者：趙蕃
朝代：宋

辰人只識凌刑部，不識尚書晚歲官。
晚歲功名益堪紀，辰人不識坐荒寒。
知府提舉訪求前守凌公遺跡忽於庭廡雨壓複壁中得公所題詩賦六絕句·其三
作者：趙蕃
朝代：宋

不因風雨壁寧隳，雅志安和寓此詩。
前此後今寧浪出，豈非顯晦亦關時。
知府提舉訪求前守凌公遺跡忽於庭廡雨壓複壁中得公所題詩賦六絕句·其二
作者：趙蕃
朝代：宋

使君剖竹繼先賢，四十于今又六年。
每恨無從考遺事，但憑亭檻覽山川。
知府提舉訪求前守凌公遺跡忽於庭廡雨壓複壁中得公所題詩賦六絕句·其五
作者：趙蕃
朝代：宋

簷淺終防剝蝕灾，好移深奧示將來。
更須刻石行於世，公道只今方大開。
知府提舉訪求前守凌公遺跡忽於庭廡雨壓複壁中得公所題詩賦六絕句·其六
作者：趙蕃
朝代：宋

郡齋新刻總珍藏，得此遺蹤益有光。
再拜從公乞餘本，歸齎不復恨空囊。
知府提舉訪求前守凌公遺跡忽於庭廡雨壓複壁中得公所題詩賦六絕句·其四
作者：趙蕃
朝代：宋

故相曾興告訐風，一時多坐語言中。
乃知複壁遮防意，是謂知公亦愛公。
石井有感
作者：趙蕃
朝代：宋

歲月不可玩，變遷何所無。
青衫今白髮，泉谷乃官途。
石田渡口待潘文叔去歲亦嘗於此待端叔
作者：趙蕃
朝代：宋

野店當溪靜，荒園得日寬。
頻因候客至，併此把詩看。
肯寄山中信，如今世上難。
却忘相見後，勞苦雜悲酸。
石門塢
作者：趙蕃
朝代：宋

溪已曲更曲，塢仍深更深。
端居與奚自，出處各何心。
硯答
作者：趙蕃
朝代：宋

食硯固可笑，硯枯還有云。
先生信難說，吾事亦徒勤。
歲久當消髀，研窮且斷筋。
不如因墜地，瘞得退之文。
碧雲·其一
作者：趙蕃
朝代：宋

碧雲散舒，合且復離。
皓月湧照，圓而不虧。
嗟我所期，曷云不來。
碧雲·其三
作者：趙蕃
朝代：宋

寒鐙既張，幽室有光。
豈無他人，惟子之良。
閉彼柴荆，今夕斯長。
碧雲·其二
作者：趙蕃
朝代：宋

翳翳村巷，遥遥犬聲。
肅肅庭樹，啾啾鳥鳴。
所期不來，實關我情。
磬湖
作者：趙蕃
朝代：宋

鑿開何自來，名得因形似。
似欲使先生，因茲號居士。
示兒
作者：趙蕃
朝代：宋

我昔讀書夜達晨，膏燭且盡繼以薪。
年來漸知得力處，簞瓢陋巷忘其貧。
爾曹有身須自立，幸逃薪水供朝夕。
不於文學自勤苦，長大始悔終何益。
示嚴君
作者：趙蕃
朝代：宋

酒債未忘索，詩狂無用嗔。
年華猶是臘，風日已如春。
我鬢蕭蕭白，庭柯濯濯新。
晚來暄暖劇，還遣振懸鶉。
示成父
作者：趙蕃
朝代：宋

雨重冬裘薄，泥深古道賒。
東西但烟嶂，高下絕風花。
斲句病肝腎，食寒愁齒牙。
赴期元不後，分路各從家。
示曾耆英并其侄
作者：趙蕃
朝代：宋

伴我山行陳與吳，曾家父子更憐渠。
武山碾得雪相似，來酌觀山冰不如。
示梅山寧老二首·其一
作者：趙蕃
朝代：宋

梅山不見梅夫子，宗派仍亡宗上人。
梅句不刊宗有集，山應生喜亦生嗔。
示梅山寧老二首·其二
作者：趙蕃
朝代：宋

八年再到仍衝暑，長愧堂中結夏僧。
我欲松間借餘地，聽風聽雨髮鬅鬙。
示表弟沈見可
作者：趙蕃
朝代：宋

裴公臺上送入日，道鄉臺上看出雲。
窮居偪仄不屢到，拄杖容與能平分。
江湖鶴髮歎老我，道路繭足嗟夫君。
畫手政自難隃度，詩裏還嫌異所聞。
歸來客去雨亦作，此故未易輕談云。
示詹深父
作者：趙蕃
朝代：宋

濁涇清渭本源分，寂寞安能亂糾紛。
世黠只知錢使鬼，我癡但識穎呼君。
乘時大駔千金射，望歲良農赤地耘。
富貴要知定何物，五車何必爲渠勤。
示逸二首·其一
作者：趙蕃
朝代：宋

縱欲必富貴，成身多賤貧。
寸陰寧重璧，江水本觴岷。
勿但愈流俗，要當論古人。
殘冬不十日，又說待來春。
示逸二首·其二
作者：趙蕃
朝代：宋

菊種初猶落，及今當梢滋。
晴多須灌溉，草蔓合耘治。
夏欲助茗椀，秋當浮酒巵。
落英如可拾，更得慰長饑。
社後一日風雨中作
作者：趙蕃
朝代：宋

南山北山雨未分，東村西村雞叫羣。
病夫深居百不聞，香爐茗椀頻策勳。
浮生蹤跡空中雲，斯須變化歸無垠。
春風九十又足云，眼中紅白徒紛紛。
社日醉起
作者：趙蕃
朝代：宋

醉狀初如春水船，夢成蝴蝶更翩翩。
覺來已是情無奈，那更急風吹雨顛。
社日風雨
作者：趙蕃
朝代：宋

坎坎連村鼓，喈喈隔墅雞。
雲低天欲夜，雨合路平谿。
酒爲治聾飲，詩因排悶題。
休嗟妨杖履，聊取便鉏犁。
祝君適中折所居南山巖花二種曰玉梅曰含笑者爲况名乃適中自製人鮮知之題五絕以廣焉·其一
作者：趙蕃
朝代：宋

柯莖全與臘梅同，色潔香幽梅亦通。
以玉謚之真不僣，何須漢賦楚騷中。
祝君適中折所居南山巖花二種曰玉梅曰含笑者爲况名乃適中自製人鮮知之題五絕以廣焉·其三
作者：趙蕃
朝代：宋

大笑能株小作叢，吐香全似酒微中。
舊觀但比山茶白，無此枝頭破顆紅。
祝君適中折所居南山巖花二種曰玉梅曰含笑者爲况名乃適中自製人鮮知之題五絕以廣焉·其二
作者：趙蕃
朝代：宋

南山含壁盡陽岡，草木朝朝被寵光。
梅事已居桃李上，爾於梅也更前行。
祝君適中折所居南山巖花二種曰玉梅曰含笑者爲况名乃適中自製人鮮知之題五絕以廣焉·其五
作者：趙蕃
朝代：宋

蠟梅當日過蘇黄，名壓西川舊海棠。
太息此花終未遇，而余與子漫平章。
祝君適中折所居南山巖花二種曰玉梅曰含笑者爲况名乃適中自製人鮮知之題五絕以廣焉·其四
作者：趙蕃
朝代：宋

含笑初無巧笑容，未知名字復誰從。
爾今顧有嫣然狀，不笑春風却笑冬。
祝游子泉劉叔通二家孤寡
作者：趙蕃
朝代：宋

貧賤可余置，死生無彼拋。
遺書曾不博，斗粟與枝巢。
秀奕以文編垂示簡之
作者：趙蕃
朝代：宋

每念新疎闊，還思舊倡酬。
年齡故相並，文事孰能優。
媿乏聞多益，難支問不休。
黄陳有正派，舍是復何求。
秉文以田事入村歸而寄之二首·其一
作者：趙蕃
朝代：宋

村村穫稻急，得得跨馿行。
別野片時役，好詩無數成。
羸軀難並出，病眼待渠明。
落日斜猶掛，涼風晚更生。
秉文以田事入村歸而寄之二首·其二
作者：趙蕃
朝代：宋

屢雨不濡土，凉風茲已秋。
不知今歲事，定獲幾分收。
日糴每懷慮，歲餘當逭憂。
題詩纔紙尾，又起望雲頭。
秉文同成父問屋普圓過予而歸
作者：趙蕃
朝代：宋

朝響疎疎不晻光，暮簷瀏瀏亦無長。
胡然可救焦枯厄，政爾能成湔祓方。
堆案文書小盤礴，並溪草樹一徜徉。
君方問隠我思去，異日相望何有鄉。
秋夜懷彥博審知
作者：趙蕃
朝代：宋

山深月吐遲，亭亭夜向殘。
露氣挾與俱，侵窗迫人寒。
團扇甫罷去，布衾已覺單。
儻無寒暑期，何以彫我顔。
人生七十稀，俯仰半已闌。
隠顯兩無得，永懷那自安。
不能躬灌園，而顧學彈冠。
不思行所易，而獨務所難。
王徐兩玉人，結髮棲儒冠。
徐詩壯城壘，王筆長波瀾。
出從舉子遊，隋珠供雀彈。
得失何足道，如博資衆觀。
念欲與子談，衮衮非一端。
符移苦見催，行色不少寬。
十年山林靜，一朝塵土干。
足雖未出門，歸興已浩然。
溪頭楓變赤，籬下菊且斑。
客居豈無酒，遲子一跨鞍。
秋懷十首·其一
作者：趙蕃
朝代：宋

秋林如老髮，賸好忽已衰。
委身造物中，寧得逭厥時。
木落有再榮，人衰無少期。
可不思自勉，無聞戒在茲。
秋懷十首·其一〇
作者：趙蕃
朝代：宋

情親骨肉均，未可一一數。
君家蓋其人，進也邊城戍。
肅儀雖近家，白首猶管庫。
好歌歸去來，莫賦感不遇。
秋懷十首·其七
作者：趙蕃
朝代：宋

侯芭老於玄，後山稱嫡孫。
師法苟自是，顧可名他門。
欲觀尹方齋，請視周伯仁。
我亦識此老，一尊思細論。
秋懷十首·其三
作者：趙蕃
朝代：宋

平生迂齋老，雅志在考槃。
塵氛小敗意，顧輒求辭官。
谷中萬松株，鬰鬰知歲寒。
茯苓儻可掘，寧用菊爲餐。
秋懷十首·其九
作者：趙蕃
朝代：宋

吾友徐審知，識自弱冠初。
中間幾離合，每見愧不如。
迺翁春秋學，老死使者車。
官職不足道，門戶政要渠。
秋懷十首·其二
作者：趙蕃
朝代：宋

我生不敏姿，求友富三益。
向來或晨昏，今乃限南北。
悠悠江山念，耿耿風雨夕。
以我思渠心，渠能不余憶。
秋懷十首·其五
作者：趙蕃
朝代：宋

苕溪在何許，水遠山幽幽。
自聞遠齋亡，時序忽晚秋。
尺書不能寄，有懷空淚流。
何以諒我心，諸兄交白頭。
秋懷十首·其八
作者：趙蕃
朝代：宋

吾友王彥傅，結交二十年。
早孤能自立，不待孟母遷。
鄉閭固多士，如子蓋少焉。
祖述端自誰，書有太史篇。
秋懷十首·其六
作者：趙蕃
朝代：宋

吁嗟古詩人，達少窮則多。
定逢造物嗔，故此成折磨。
懷哉興化令，纍然蓬一窠。
融州計官滿，歸日定如何。
秋懷十首·其四
作者：趙蕃
朝代：宋

寒溫問虛名，杜老厭束書。
半百無一行，又似計數疏。
儻非奉子公，不妨問何如。
因聲遇齋叟，簿領想多餘。
秋日書懷
作者：趙蕃
朝代：宋

冉冉年將老，冥冥雨送秋。
衡門想蕪沒，蕭寺苦淹留。
工部詩陶寫，平南酒拍浮。
九原如可作，千載願同遊。
秋日獨飲二首·其一
作者：趙蕃
朝代：宋

秋風何時來，庭樹非昨好。
樹猶不自持，况問青青草。
人生甚草木，閲世安可保。
頼此忘憂物，陶公蓋知道。
秋日獨飲二首·其二
作者：趙蕃
朝代：宋

素懷樂清曠，長言待秋風。
及茲摇落初，感歎如有攻。
長卿既倦遊，嗣宗復途窮。
苟無杯中物，何以娛我躬。
秋聲
作者：趙蕃
朝代：宋

何處忽秋聲，千崖萬壑并。
不知繇雨故，直覺太清生。
絺綌且重著，褐裘須漸營。
晚禾資秀實，尚有暖而晴。
秋陂道中三首·其一
作者：趙蕃
朝代：宋

晨鐘離野寺，早市出村墟。
山在空濛裏，路經崩缺餘。
崎嶇方自此，阻絕信非虛。
却羨林間翮，飛翔得自如。
秋陂道中三首·其三
作者：趙蕃
朝代：宋

雨止鳩頻喚，雨來鳩蹔停。
愁懷惟慘慘，望極更冥冥。
鷺舉青林破，牛行白水經。
渾忘峻嶺在，便擬午鐘聽。
秋陂道中三首·其二
作者：趙蕃
朝代：宋

止水通流水，前陂接後陂。
農夫秧馬駛，客子竹輿危。
五斗真聊爾，百艱誰使之。
不能懲創在，猶後强裁詩。
秋雨感懷
作者：趙蕃
朝代：宋

紅葉連峰雨，黄花獨徑秋。
一杯聊復酒，萬斛不堪愁。
短髮驚時晚，修名怯歲遒。
山中隠玄豹，江上失輕鷗。
移官巴陵行有日矣書呈唐德輿程士和梁和仲于去非段元衡邢大聲七首·其一
作者：趙蕃
朝代：宋

驟雨落還收，餘寒去却留。
飄零梅樹底，髣髴杏梢頭。
酒有連朝病，詩從一笑求。
平生湖海興，又復具扁舟。
移官巴陵行有日矣書呈唐德輿程士和梁和仲于去非段元衡邢大聲七首·其七
作者：趙蕃
朝代：宋

只道花爭發，那知雨較遲。
病軀猶故絮，霜鬢益新絲。
鄙性豈耽酒，寫懷聊賦詩。
經過頓能爾，無久溷公爲。
移官巴陵行有日矣書呈唐德輿程士和梁和仲于去非段元衡邢大聲七首·其三
作者：趙蕃
朝代：宋

問認書能數，飄流見愈親。
通家如弟數，受賜亦州民。
渺莽重湖路，羈棲一病身。
欲行行未得，風雨况頻頻。
移官巴陵行有日矣書呈唐德輿程士和梁和仲于去非段元衡邢大聲七首·其二
作者：趙蕃
朝代：宋

門戶憐非寄，聲名歎不羣。
倦遊俱楚子，舊識記番君。
去覓江山助，行思風月分。
詩成如枉寄，亦足張吾軍。
移官巴陵行有日矣書呈唐德輿程士和梁和仲于去非段元衡邢大聲七首·其五
作者：趙蕃
朝代：宋

有集能行世，初疑是古人。
大波皆洶湧，小石亦嶙峋。
時譽歸讎校，微官尚徼巡。
竹塘春水滿，雙鶒會飛馴。
移官巴陵行有日矣書呈唐德輿程士和梁和仲于去非段元衡邢大聲七首·其六
作者：趙蕃
朝代：宋

客裏仍爲客，天邊嬾問天。
春風幾經歷，老病一蹁躚。
君句真嚴律，儂詩但散禪。
錦囊如許借，不憚手親傳。
移官巴陵行有日矣書呈唐德輿程士和梁和仲于去非段元衡邢大聲七首·其四
作者：趙蕃
朝代：宋

太史羲皇上，嵩山季孟間。
諸孫均內外，文采被斕斑。
顧我何足數，遺風莫可攀。
知音愧流水，仰止在高山。
移官萬安道中
作者：趙蕃
朝代：宋

立春今幾日，物色已全回。
青入株株柳，芳殘樹樹梅。
自由人歷落，莫怨馬虺尵。
總是天涯客，何傷歲盡來。
移松與斯遠同賦
作者：趙蕃
朝代：宋

垂垂白髮侵，落落青松愛。
協趣在山林，移根出蓬艾。
逝矣我何悲，蒼然渠可耐。
程士和和詩送酒復用韻
作者：趙蕃
朝代：宋

半夜詩成疾置看，甚思走筆退知難。
我如楓葉非關伐，君比梅花不带酸。
豈是獨醒羞衆醉，政由尚白懼朱丹。
一尊重辱相料理，不爾何緣罄一歡。
程季儀沈儉夫携酒見餞於湘中館借用季儀所次五峰先生舊韻見懷之作
作者：趙蕃
朝代：宋

擬和題詩畧未成，卒然風雨暗前津。
高秋政應凉如水，餘溽胡爲暖似春。
載酒肯來真好事，艤舟聊爲駐行人。
異時懷玉山前過，一訪耕桑老病身。
程閣學知建寧府入對二首·其一
作者：趙蕃
朝代：宋

日邊飛下詔黄新，大府潜藩屬老成。
一代儒宗還北闕，十年法從對延英。
從容定有回天力，咫尺重聞曳履聲。
便覺兒童語音好，謝公今起慰蒼生。
程閣學知建寧府入對二首·其二
作者：趙蕃
朝代：宋

湖山十里芰荷香，穩送朝天一夜航。
前席固應思見賈，留行政不待徵黄。
懸知筆下三千字，小試囊中一二方。
自笑侯芭今白首，彈冠何敢企王陽。
種柏
作者：趙蕃
朝代：宋

插柳終慙桂，殷勤買柏栽。
予如樗櫟者，汝自棟梁才。
今日藩籬護，他年風雨哀。
人生朝暮爾，此物到雲來。
種菊
作者：趙蕃
朝代：宋

甘菊移時晚，少陵曾有詩。
落英胡可待，已分阻長饑。
窗前葵萱皆吐花成詩二首·其一
作者：趙蕃
朝代：宋

僮能去蓬藋，手自植葵萱。
疊石就爲砌，啟窗因當軒。
後先殊早晚，開歛共朝昏。
長夏曷以度，幽花相與言。
窗前葵萱皆吐花成詩二首·其二
作者：趙蕃
朝代：宋

落去梅堪裹，乍開臺更重。
老懷非我獨，幽質爲誰容。
短髮簪猶惜，高軒詠可供。
還愁早衰歇，無以慰疎慵。
立春·其一
作者：趙蕃
朝代：宋

臘中要雪逢三白，春日還霑雨似膏。
天意於農亦良厚，何須耒耜我家操。
立春·其三
作者：趙蕃
朝代：宋

春日每頒寬大詔，天公意與聖人同。
故於半載焦枯後，一雨聊資土脉通。
立春·其二
作者：趙蕃
朝代：宋

昨日元正今日春，佳辰併作一番新。
試看柳色遽如許，無耐梅花憔悴人。
立春前三日雪明日猶未已詩簡子進彥博昆仲示成父四首·其一
作者：趙蕃
朝代：宋

稍稍因風集，蕭蕭與霰俱。
山明一笑粲，竹重折腰趨。
白戰慚非敵，清譚孰可娛。
無庸杖方竹，隨懶坐團蒲。
立春前三日雪明日猶未已詩簡子進彥博昆仲示成父四首·其三
作者：趙蕃
朝代：宋

衾冷方高卧，窗明誤攬衣。
問梅穿破履，借米啟柴扉。
曉日猶藏密，和風盍解圍。
冬春俱正令，寧復病年饑。
立春前三日雪明日猶未已詩簡子進彥博昆仲示成父四首·其二
作者：趙蕃
朝代：宋

應候猶當臘，爭先未得春。
人貧只如舊，天意欲呈新。
盡洗江南瘴，全消渭北塵。
能逢中興日，甘作未歸民。
立春前三日雪明日猶未已詩簡子進彥博昆仲示成父四首·其四
作者：趙蕃
朝代：宋

待伴先春至，差明積夜初。
空庭戒無掃，凍筆屢成噓。
溪遠應回棹，窗明好讀書。
惠連臨此際，題賦復何如。
立春日呈彥博并帖審知
作者：趙蕃
朝代：宋

憶昔少陵身在蜀，遇春曾憶兩京梅。
我今久隔鄉關念，病後徒驚節物催。
不見過門長者轍，可憐到手故人杯。
長亭與想東征路，柳色青青拂面來。
立春日小饮
作者：趙蕃
朝代：宋

今日青春立，今年白髮多。
酒杯欺我老，梅朵奈渠何。
立春日自城還縣道中作
作者：趙蕃
朝代：宋

晴烟生野聚，凍雪被山田。
樹樹梅花下，芊芊麥秀邊。
青春今日立，白髮此身憐。
更想癡兒女，悲啼憶去年。
立春日邂逅周文顯于子暢兄許飲酒論文歡有餘也成二首·其一
作者：趙蕃
朝代：宋

文字追秦漢，簞瓢保賤貧。
延英空側席，下里老斯人。
傾蓋寧嗟晚，推門莫厭頻。
罷談芻狗用，且看土牛春。
立春日邂逅周文顯于子暢兄許飲酒論文歡有餘也成二首·其二
作者：趙蕃
朝代：宋

吾友南昌尉，典刑諸父風。
元龍豪氣在，東野古心同。
置酒能招我，論文更許公。
相從真益者，那復嘆途窮。
章塢菴
作者：趙蕃
朝代：宋

路盡庵才出，雲深山更藏。
陂池新得水，松檜舊成行。
午供隨齋鉢，留題陟上方。
林鳩方喚雨，歸路恐相妨。
章少隠嘗有逸句云片片梅花隨雨脫渾疑春雪墮林梢今日雪後梅已有落者偶與公擇清坐舉似此詩欣然聯成一絕
作者：趙蕃
朝代：宋

片片梅花脫雨輕，半飛欲墜更多情。
渾疑春雪林梢墮，輸與詩翁照眼明。
端午三首·其一
作者：趙蕃
朝代：宋

謾說投詩贈汨羅，身今且爾奈渠何。
嘗聞求福木居士，試向艾人成祝呵。
端午三首·其三
作者：趙蕃
朝代：宋

忠言不用竟沉死，留得文章星斗羅。
何意更觴昌歜酒，爲君擊節一長歌。
端午三首·其二
作者：趙蕃
朝代：宋

年年端午風兼雨，似爲屈原陳昔冤。
我欲於誰論許事，舍南舍北鵓鳩喧。
端峰往還三首·其一
作者：趙蕃
朝代：宋

振衣猶戶內，發興已雲端。
問路非生境，逢人若素歡。
行知近林邃，望覺遠峰攢。
顧可資瞻眺，胡能卹髀髖。
端峰往還三首·其三
作者：趙蕃
朝代：宋

蹔住已積日，此生知幾來。
歛容看夭矯，側足避崔嵬。
隨意從登降，無心計挽推。
雲寒易成晚，家近故須回。
端峰往還三首·其二
作者：趙蕃
朝代：宋

甚厭窮居陋，聊爲佛界遨。
追隨有逢掖，應對屬方袍。
褊性便幽隠，畏途思避逃。
明當與山別，回首念塵勞。
竹巖道間
作者：趙蕃
朝代：宋

前山後山異夷險，昨日今日分炎凉。
人間萬事祇如此，那似一杯真意長。
竹逕
作者：趙蕃
朝代：宋

一日猶思種，長年可不栽。
初時叢足玩，歲久徑成開。
明月雖妨約，清風得敘懷。
未須緣客掃，頻肯爲詩來。
竹隠新籬
作者：趙蕃
朝代：宋

地迥闕虎落，秋來逢鼠偷。
貧居乏給使，力作費營謀。
鄰近俱相集，讙言卒未休。
濁醪澆渴肺，香飯飽饑喉。
密篠分新翠，深林失故稠。
斬除才就束，委積動成丘。
經布潛依塹，蛇行曲過溝。
周遭類屏障，森列勝戈矛。
黄耳斯逃責，青氈好在不。
幽棲知有託，高枕得無憂。
筆答
作者：趙蕃
朝代：宋

拔毛知不免，受縛歎何窮。
屢沐雖蒙賜，披心每盡忠。
憤然成臆對，老矣實頭童。
醉素今安在，歸真託此公。
筋竹之新居僧居邠錄寄寺中留題次孫溫叟所用趙南雄韵寄邠
作者：趙蕃
朝代：宋

夢向清江不見涯，覺來身乃太行車。
新居寄我山中集，倦枕渾忘午後茶。
愛此好風當北牖，待來明月望西斜。
但憐獨鶴歸何晚，不問滿林先暝鴉。
答周允升留別
作者：趙蕃
朝代：宋

客居江之南，未識衡嶽大。
長於想象中，便作登臨外。
南游悵不已，病目恍增快。
要窮山水原，靡問仙靈態。
鎸鑱雅未能，造物底不貸。
欣逢人中龍，一掃胸次隘。
偕爲青雲期，豈顧白眼怪。
多聞與多識，幾別復幾會。
籓籬我妄窺，根柢君有在。
自慚非孟嘉，直恐誤郭泰。
蕙蘭被餘薰，珠玉覺非對。
茲方賦歸來，與乃別所愛。
於今未深悲，後日當重慨。
江流固滔滔，山木亦旆旆。
煙霞既有疾，風月豈無債。
相與詠和平，無庸發噍殺。
答審知見貽
作者：趙蕃
朝代：宋

昔我墮極南，去茲千萬山。
見面夫豈易，附書良亦難。
官今聽之歸，連日乃獲語。
洗蘇塵埃懷，如久旱得雨。
君才日蒼蒼，略已千丈長。
計其所功用，可中棟與梁。
如我蓬艾等，怒長不尺寸。
秋風一摧折，僅可供束藴。
宜君有聲名，光彩益以新。
而我復何事，强謂詩窮人。
春秋了集義，詩箋復編類。
建有朱校書，婺有呂正字。
二公今儒先，名滿天地間。
勿謂東家丘，睎顔人亦顔。
答施榮甫
作者：趙蕃
朝代：宋

昨韻村中好客稀，今吟臨水送將歸。
笑談未了風吹斷，何日重來款竹扉。
答簡審知
作者：趙蕃
朝代：宋

早起難勝上水寒，爲君還復念湖灘。
泥滑蹇馿難跨去，七言聊遣問平安。
簡俞尉
作者：趙蕃
朝代：宋

世人往往嗜甘言，正味多嫌橄欖嚴。
寄我要須并海物，花豬頓頓飯難厭。
簡倪秘校覓香
作者：趙蕃
朝代：宋

雨合筠窗書滿床，坐來頗覺欠爐香。
卒然欲買何繇得，問遒倪家有異藏。
簡元衡
作者：趙蕃
朝代：宋

鳩喚林深擁，蛙鳴草亂科。
群生爲疵癘，首夏失清和。
謝病游故倦，尊天問可何。
政須聞妙語，一爲洗煩痾。
簡全真
作者：趙蕃
朝代：宋

方喧思獨坐，當靜想清言。
我掃庭前樹，君憑江上軒。
有詩煩共賦，無酒與重論。
既乏公田秫，仍孤老瓦盆。
簡全真二首·其一
作者：趙蕃
朝代：宋

捐棄悲歌詠白團，未忘衛霍內金盤。
要知公子貂裘煖，孰若山人短褐寒。
簡全真二首·其二
作者：趙蕃
朝代：宋

我詩每覺就匆匆，君句由來詠歎中。
愛我更能憐我友，誰云南北馬牛風。
簡周允升三首·其一
作者：趙蕃
朝代：宋

相逢亡恙外，第一問書堂。
爲說當年樹，如人出屋長。
簡周允升三首·其三
作者：趙蕃
朝代：宋

君爲鄉校長，我政旅人居。
借屋元相近，相過莫放疎。
簡周允升三首·其二
作者：趙蕃
朝代：宋

春來多睡思，茗椀亦時須。
不敢家園乞，芭蕉有剩無。
簡周文顯借王有道集二首·其一
作者：趙蕃
朝代：宋

鄉人不識王有道，抔土空傳唐校書。
聞道遺詩尚多有，典型不似晚唐餘。
簡周文顯借王有道集二首·其二
作者：趙蕃
朝代：宋

先生風節昔人似，白髮簞瓢猶嗜書。
家有校書詩百首，可能乞我助三餘。
簡嚴先輩
作者：趙蕃
朝代：宋

聞道君家綠萼梅，韻勝絳袂擁冰肌。
夜來一雨應堪折，好寄塵窗伴覓詩。
簡嚴承務二首·其一
作者：趙蕃
朝代：宋

玉梅遭旱頗蕭然，清潤思逢得水僊。
出門一笑不易致，許送茅齋端可憐。
簡嚴承務二首·其二
作者：趙蕃
朝代：宋

霜髭不摘老可憎，迹雖未然心已僧。
舌根鼻觀習氣在，茗椀策勳香事仍。
簡子崧時丞建德
作者：趙蕃
朝代：宋

石田渡口鉦鼓鳴，憶同居民送君行。
至今是邦數廉吏，君與韋陸俱其名。
別來憶君已騰趠，故人無復思漁釣。
豈知更作畿縣丞，未免流俗輕嘲傲。
如君爲學未易論，淵源固自知所尊。
使其策足上臺省，憸人吉士當以分。
韜藏自是玉之美，奈何有道貧賤恥。
漢宣且識東海蕭，吾君聰明豈不爾。
願君强飯力自持，九十半百古語之。
扁舟僅可頃刻住，便風催人當語離。
簡季純去非
作者：趙蕃
朝代：宋

寒食今年兩日晴，已焉疏雨洗清明。
酴醿自後牡丹發，反舌乃先鶗鴂鳴。
多病未能疏酒盞，畏閒聊復近詩盟。
相看政爾間何闊，異日書題空敘情。
簡寄潘恭叔
作者：趙蕃
朝代：宋

物生懼焦枯，吾身困蒸煮。
起占天外雲，坐隔空中雨。
故人住吳越，一別幾寒暑。
今焉在咫尺，何事復間阻。
緬思冰雪容，重想金玉語。
可但發其蒙，端能病斯愈。
簡張王臣借觀紀行詩卷
作者：趙蕃
朝代：宋

問訊騎鯨已莫追，池塘生草但傳詩。
與公縱說江湖隔，有弟解談京洛期。
政爾飄流落蠻徼，偶然邂逅識天涯。
論交於此夫何敢，行紀相從得借窺。
簡彥博
作者：趙蕃
朝代：宋

憶昨連郛住，猶爲解榻期。
古書相是正，餘事劇娛嬉。
近者間何闊，懷哉我所思。
如聞穫稻畢，當是入山時。
簡彥博審知
作者：趙蕃
朝代：宋

朝昏困薪水，寒暑念裘葛。
度日少復佳，此歲又已卒。
崎嶇向行旅，蹭蹬遭羈縶。
故人肯留連，客况免羞澀。
陰天苦錯莫，梅事去飄忽。
要尋幽遐地，共作須臾集。
徐陵峻詩壇，王衍深理窟。
我獨媿其家，徒窮頼如壹。
簡徐季益·其一
作者：趙蕃
朝代：宋

月臺臺上幾經過，白髮重登奈我何。
樹影漫能參獨立，溪聲無復亂長哦。
簡徐季益·其七
作者：趙蕃
朝代：宋

故人索我近題詩，何處如今更有之。
十載未論前日夢，一枝還動昔人思。
簡徐季益·其三
作者：趙蕃
朝代：宋

我詩雖老竟無工，君句能佳更不窮。
立論曾聞紫微老，贈篇期見習軒公。
簡徐季益·其二
作者：趙蕃
朝代：宋

不到西湖又五年，況當風雪探梅天。
出門有愧登山屨，尋友空回訪戴船。
簡徐季益·其五
作者：趙蕃
朝代：宋

南山最數月臺高，曾著能詩何水曹。
略計出山今幾載，生令梅賦闕風騷。
簡徐季益·其六
作者：趙蕃
朝代：宋

自從傳得婺州詩，南北飄零闕後期。
一紙忽來湖上信，怳然墮我水仙祠。
簡徐季益·其四
作者：趙蕃
朝代：宋

問訊西湖舊隠廬，水邊雪後又何如。
祇今付與誰人手，籍甚詩名白社徐。
簡徐季益二首·其一
作者：趙蕃
朝代：宋

野寺鐘鳴後，溪橋雨合時。
杖藜能過我，酌酒更論詩。
意作匆匆別，仍愆得得期。
近知疎問訊，不那費懷思。
簡徐季益二首·其二
作者：趙蕃
朝代：宋

好士今誰是，憐才亦漫云。
詎須隨進士，直擬慕徵君。
確論終當有，浮言斷莫聞。
兒曹與餘子，錄錄更紛紛。
簡文顯
作者：趙蕃
朝代：宋

敬問周夫子，端居又半春。
初無酒作祟，合有句如神。
桃李已陳迹，谿山同故人。
何能過茅宇，談笑奉清真。
簡斯遠兄
作者：趙蕃
朝代：宋

已辦入城府，尚留緣雨陰。
相期著屐過，空想掉頭吟。
子故因貧出，余寧歎老侵。
鵷鸞滿臺閣，麋鹿自山林。
簡斯遠兼懷成父
作者：趙蕃
朝代：宋

聞道籃輿出行田，歸來藥裹手親煎。
旱而不雨熱尤劇，節且立秋凉未便。
我亦南山成卧疾，弟猶北闕未迴船。
江南已自傷流落，何况湖南路渺然。
簡施文叔絕句四首·其一
作者：趙蕃
朝代：宋

草樹陰陰一徑開，饑烏閒下啄莓苔。
清風無事自還往，時送官池荷氣來。
簡施文叔絕句四首·其三
作者：趙蕃
朝代：宋

營營青蠅揮不去，爲問適從何處來。
病人埃鬰思一洗，沈李浮瓜亦快哉。
簡施文叔絕句四首·其二
作者：趙蕃
朝代：宋

今日之熱不可觸，閉門養疴適所欲。
振衣策杖一欣然，涼風爲我生脩竹。
簡施文叔絕句四首·其四
作者：趙蕃
朝代：宋

世上小兒迷黑白，此翁胸中涇渭殊。
少卑高論近流俗，恐妨要路肩安輿。
簡李伯仁節甫
作者：趙蕃
朝代：宋

溧水忽再到，清明無隔晨。
一翁方上府，二季曲留賓。
詩律歎仍舊，鬢霜驚漸新。
君家真李杜，我乃愧黄陳。
簡梁叔昭覓香
作者：趙蕃
朝代：宋

雨住山嵐更鬰深，病夫晨起畏岑岑。
可能乞我蓬萊炷，要遣衣襟潤不侵。
簡沈沅陵求潮州韓文公廟碑并抄山谷碑詩二首·其一
作者：趙蕃
朝代：宋

公曾數載潮陽掾，筆力怪來韓與蘇。
璧上廟碑當乞我，庶求涓滴潤焦枯。
簡沈沅陵求潮州韓文公廟碑并抄山谷碑詩二首·其二
作者：趙蕃
朝代：宋

涪翁昔在黔戎貶，逸翰遺章久更多。
字畫公今元祐脚，擬煩妙手定如何。
簡王元宗
作者：趙蕃
朝代：宋

相望兩招提，林深路不迷。
微軀敢高卧，借屋且幽棲。
問訊聊題句，經過阻杖藜。
良由日日雨，山徑亦成泥。
簡莫令求茶
作者：趙蕃
朝代：宋

萬安近說神潭茶，頗似文當屈宋衙。
山中索居睡不足，碾寄盍令舒眼花。
簡見可覓畫三首·其一
作者：趙蕃
朝代：宋

我居何有惟脩竹，一日真成不可無。
別後平安久無報，爲予十日寫成圖。
簡見可覓畫三首·其三
作者：趙蕃
朝代：宋

少文忘却行山脚，收拾經行入坐中。
我亦江山欲歸去，自無畫手得君工。
簡見可覓畫三首·其二
作者：趙蕃
朝代：宋

白頭流落離騷國，香草雖多獨嗜蘭。
猶恨芳時有衰歇，要須貌取四時看。
簡謝張王臣
作者：趙蕃
朝代：宋

病過春風二月時，不知春已到酴醿。
當公置酒招新社，念我因詩辱舊知。
豈但讙言慰羈旅，更容醉墨對淋漓。
寒窗卧想夜來樂，門外卒然風雨馳。
簡賈新之
作者：趙蕃
朝代：宋

君詩耻作閬仙瘦，頗厭飄零其故何。
求士近聞勞仄席，斯人未用豈懸科。
交情滿眼盡今雨，世態由來俱一波。
所願深持後凋節，傳書獨行不爲過。
簡贈吳仲權鎰
作者：趙蕃
朝代：宋

江西名士多所識，盡道延陵有異孫。
賦就早能傳學子，詩成晚更徹宗門。
經過縣郭辦相覓，邂逅心期欲暫論。
禁省催君詠紅藥，江湖要我擷芳蓀。
簡贈歐陽伯威二絕句·其一
作者：趙蕃
朝代：宋

江西人物況歐陽，少有詩名老更昌。
左轄雖能誦佳句，子虛胡不薦君王。
簡贈歐陽伯威二絕句·其二
作者：趙蕃
朝代：宋

三年身不到窮岡，詩友飄零半在亡。
杯裏縱能談矻矻，鏡中無復鬢蒼蒼。
簡贈祖高上人
作者：趙蕃
朝代：宋

黄山別久阻再披，青山路遠終未窺。
忽逢隠靜高監寺，不但學禪仍學詩。
禪機最上吾不會，詩筆少親今老退。
青山卧冢謫仙才，功名孰愈凌歊臺。
簡邢公昭丈
作者：趙蕃
朝代：宋

梅園想見綠增深，竹逕遥知筍出林。
坐底未能成一出，祇緣多病與多陰。
簡陳擇之索詩
作者：趙蕃
朝代：宋

遊山聞說多詩句，久已傳抄聽小胥。
屢戒譍門老馬走，門前驛遞不爲疎。
簡黄子耕
作者：趙蕃
朝代：宋

不見吾叔度，侵尋將六年。
林間迂子步，江上望余船。
會合信不易，往來成屢愆。
孤山梅未老，曷日訪三賢。
簽判丈以新字韻作長句見贈次韻
作者：趙蕃
朝代：宋

剝啄無嗔叩戶頻，要聽論古誦詩新。
百年風雅久不作，一代典刑今有人。
敢謂投心似膠漆，故知與世若參辰。
如公接物何多得，豈復畏人嫌我貧。
簽判丈再枉長句次韻
作者：趙蕃
朝代：宋

紛紛紅蘂一番春，寂寂清陰幾處新。
陌上風光屬游女，林間觴詠聽幽人。
經旬便作治聾飲，涉七還當脩禊辰。
無事相過勿相遠，具宜從率亦從真。
簽判丈見約同諸丈携酒過賈新之運屬適以周侍郎過郡附舟謁之比到城周已先去既失見周又失與賈集不勝悵恨因成長句呈簽判丈運屬丈
作者：趙蕃
朝代：宋

載酒俱期過閬仙，悵然何事獨求船。
春風易遠朝天旆，夜雨空成借榻眠。
誰謂此行真不遇，了知一笑欠前緣。
連朝定有新酬唱，到我凡當第幾篇。
簽判丈讀曾文清公坐聞幽鳥語勝與俗人言之句感之爲長句蕃謹次韻同賦
作者：趙蕃
朝代：宋

客到真成罷送迎，顧于禽鳥未忘情。
雨邊鳩婦離羣去，烟裏竹鷄相應鳴。
肯對子規愁百草，願令反舌遂無聲。
支頤獨愛提壺語，似念田間有餉耕。
籬落間見凌霄偶書
作者：趙蕃
朝代：宋

凌霄何自名，緣木與俱生。
底事因蓬附，故爲亦蔓榮。
約斯遠同謁晦翁先生八月十六日發章泉夜宿永豐
作者：趙蕃
朝代：宋

比夕皆佳月，幾年無此期。
親朋方戰蟻，而我自驅羸。
夜作銀河隔，明當玉樹窺。
猶須發高詠，于以慰長思。
約明叔過買江天閣
作者：趙蕃
朝代：宋

前年爲君記江閣，醉裏狂言不知怍。
豈惟大負退之慙，要似揚雄真悔作。
君家此閣端何然，萬里長江咫尺山。
江流湛湛山平遠，合付畫手非詩傳。
畫工縱得空諸境，閣中之人妙難領。
世人紛紛夔蚿蛇，是公了了形神影。
約老謝丈及諸友尋梅
作者：趙蕃
朝代：宋

聞道梅花發，山邊復水邊。
要穿居士屩，還傍野人船。
盤礴須窮日，飄零憶去年。
携壺雖我約，能賦屬公先。
紫君林
作者：趙蕃
朝代：宋

籜脫始猶青，粉滋旋變紫。
斬伐不須加，森然自堪倚。
經孺子亭觀龍井
作者：趙蕃
朝代：宋

寒泉百尺幾秋春，祠禱流傳信若神。
何事古先殊昧此，爲霖顧取築巖人。
經旬不作詩今日霜晴可喜問梅沈園得兩絕句此坡所謂痼疾逢蝦蟹也·其一
作者：趙蕃
朝代：宋

自從籬菊報香衰，便說南枝與北枝。
底事頻來問消息，山翁近日絕無詩。
經旬不作詩今日霜晴可喜問梅沈園得兩絕句此坡所謂痼疾逢蝦蟹也·其二
作者：趙蕃
朝代：宋

莫問今年與去年，祇應貧病兩依然。
故人滿眼今誰在，且賦梅花第一篇。
經旬不作詩示明叔
作者：趙蕃
朝代：宋

春風著物已熙熙，枯木無心亦自知。
徑欲殷勤辭故絮，却憐窘束欠新詩。
老來政怯花經眼，遊倦翻成鳥遶枝。
同病同憂有如子，更堪相對兩霜髭。
綠蘿道中
作者：趙蕃
朝代：宋

人間白馬渡，世外綠蘿山。
水駛舟何蹇，人危境故閑。
傳呼屢落膽，應接一怡顔。
更擬桃川路，明朝得意攀。
老卿携詩三篇來復答一首
作者：趙蕃
朝代：宋

閉門兩日病不出，得句誰能就我哦。
貧家尊酒可憐許，飲君寧得到無何。
老梅
作者：趙蕃
朝代：宋

穉梅非不佳，顔色終敷腴。
惟此老不枯，故能清且臞。
聞克齋舅氏除江東提舉以此寄賀
作者：趙蕃
朝代：宋

春風桃李花，開落幾許時。
諒彼松柏質，動有千歲期。
舅氏早負名，不作窈窕姿。
冰霜飽摧剝，未覺明堂遲。
小休朱兩轓，四牡已載馳。
歛散有常度，刺舉由我施。
過家得上冢，偃薄寧久爲。
又意漢廷上，鼓舞須厥辭。
文章豈憎命，窮人詎因時。
賤子盍自勉，毋庸罪毛錐。
聞劉凝遠丈病已欣然成詩并懷伯瑞仲文叔驥二首·其一
作者：趙蕃
朝代：宋

我行過苕水，公疾卧漳濱。
底處書傳鴈，如聞藥有神。
作詩應更老，比舊想增貧。
坐與江山隔，何緣杖履頻。
聞劉凝遠丈病已欣然成詩并懷伯瑞仲文叔驥二首·其二
作者：趙蕃
朝代：宋

諸子皆文士，仍傳驥絕羣。
連牀思聽雨，拄笏漫看雲。
病有交遊念，書無歲月勤。
扁舟問歸路，應見老參軍。
聞劉彥說率友生過別業以詩寄之與彥說之約者皆當和此詩也
作者：趙蕃
朝代：宋

柿栗當收穫稻終，駕言野適興何窮。
門生二子歸來晝，張丈殷兄鄰舍翁。
豆飯芋魁吾豈乏，鷄豚社酒歲仍豐。
家山日日長牽念，何况傳聞襆被同。
聞子耕司戶兄非一日昨見墨帖於中州又誦五言長篇於劉子澄許今茲乃遂識面輒題鄙句以敘區區
作者：趙蕃
朝代：宋

墨妙初看眼自明，誦詩還見五言城。
不惟喜獲吾黨士，要是未忘山谷盟。
我亦可憐耽句癖，君其勉力振家聲。
祗今此道寒如水，莫以微官取重輕。
聞宋伯潜李和卿孟養直有審察之命
作者：趙蕃
朝代：宋

柴門一閉動經旬，何許書來事得新。
駱驛詔追三縣令，崢嶸名聳漢廷臣。
浩然豈憶南山舊，太白寧歌泗水春。
賦就梅花如肯寄，長安不乏少年人。
聞晦庵罷宜春留南昌亟往見之將至貴溪逆風大作
作者：趙蕃
朝代：宋

下水放輕舠，真期快意遭。
那知吾道蹇，還值逆風鏖。
空闊初憑棹，淵洄竟倚篙。
三山信非遠，弱水謾增勞。
聞曾幼度近况於陳擇之作二詩覓使寄之·其一
作者：趙蕃
朝代：宋

自辱緘書報，於今歲有秋。
飄流聞客語，消息解人憂。
薦牘新頻上，詩聲舊得優。
君歸定蓬閣，我去復炎州。
聞曾幼度近况於陳擇之作二詩覓使寄之·其二
作者：趙蕃
朝代：宋

夜醉江天閣，賦詩殊未央。
自茲悲契闊，誰復慰凄凉。
有抱何由寫，因詩得寄將。
丁寧贛江水，莫憚遡流長。
聞曾裘父丈亡追用前韻寄審知二首·其一
作者：趙蕃
朝代：宋

凉風不審意如何，逝日能言客有過。
師友淵源說宗派，要君文字飽研磨。
聞曾裘父丈亡追用前韻寄審知二首·其二
作者：趙蕃
朝代：宋

釣船頗欲佐涪翁，當世知余莫取容。
誰料傳亡終欠識，但同物論惜元龍。
聞李處州亡
作者：趙蕃
朝代：宋

時時聞說故人死，日日自悲垂老身。
白髮不生應不得，青山長在屬何人。
聞杜鶻
作者：趙蕃
朝代：宋

山禽勸我不如歸，知我西遊有定期。
若使藜羹足供給，衡門之樂肯輕辭。
聞桑葉賤甚感歎有作
作者：趙蕃
朝代：宋

種得桑栽接始成，剃鋤長及夏時營。
葉黄已說都無價，蠶老那知轉更平。
自是初頭放種薄，曷能斷手有絲贏。
田租減放猶科校，况此全催可後程。
聞楊謹仲得車輅院又聞其哭妻有寄
作者：趙蕃
朝代：宋

得酒不孤酌，有詩仍寄看。
親舂聞失伴，執戟報除官。
浩蕩皆鷗鷺，翱翔豈鳳鸞。
嘗評峽江上，山水似嚴湍。
聞潘衡有婢出適安福傳其法造墨甚精孫溫叟捧檄其縣詩從乞之
作者：趙蕃
朝代：宋

如聞墨潘氏，一派傳婢子。
世上多徇名，我曹寧貴耳。
公其品題之，爲我致窗几。
定知青出藍，未信橘爲枳。
升堂與入室，亦喻接花理。
又如淮王仙，鷄犬悉飛逝。
况茲薪水供，得法信有是。
我書初不工，爲詩長費紙。
筆墨倘精妙，尚可令予起。
誓將掃竈煤，頓頓燒寒葦。
度日有不煩，掃煤復何自。
公聞應大笑，士窮乃如此。
非但我有求，知名渠自爾。
聞禽
作者：趙蕃
朝代：宋

天公端以鳥鳴春，百族喧喧曉更頻。
最是客中貪聽爾，弄晴憂濕似關人。
聞舂
作者：趙蕃
朝代：宋

我居田野間，糴米如賃傭。
晴天得曬暴，雨日還燎烘。
晝役薪水事，故嘗多夜舂。
簸之有餘穀，再以瓶罍充。
時時付手碓，玉粒勝腐紅。
三年食官倉，塵土填腹胸。
歸乃值歲歉，半菽了不供。
餬口於四方，指囷其誰逢。
啼號蹔遠耳，夢寐深有攻。
宦遊竟何得，不如學爲農。
水旱縱莫逃，穮蔉年會豐。
因聞村舂聲，竟曉成噞喁。
聞蛙
作者：趙蕃
朝代：宋

驚蟄已數日，聞蛙初此時。
能知喜風月，不必問官私。
聞邑中燈夕頗盛作詩呈子肅
作者：趙蕃
朝代：宋

晨起猶如欲雪天，晚來旋覺散晴煙。
傳聞隘郭沸燈火，想見當筵雜管絃。
鐵馬春冰期異日，賣薪買酒看今年。
誰憐病叟寒窗底，獨擁殘灰整舊編。
聞鄭仲仁訃
作者：趙蕃
朝代：宋

未快沉冤雪，俄驚東逝波。
平生萬卷讀，遺句百篇多。
盛德今如此，天心果若何。
青山忍回首，南望鬰嵯峨。
聞鳩有感
作者：趙蕃
朝代：宋

可憐鳩拙安無棲，雨來逐婦晴呼歸。
我行願晴不願雨，憂樂殆與鳩同機。
長安通衢多顯位，長江大艑謀崇利。
我圖非利亦非名，胡爲役役無寧歲。
聽雨堂二首·其一
作者：趙蕃
朝代：宋

竹徑參差人不知，窈然終日坐題詩。
我來欲去仍遺恨，不見蕭蕭風雨時。
聽雨堂二首·其二
作者：趙蕃
朝代：宋

曾見宋公及可公，自應詩句有家風。
不因避疾小盤礴，那得清談半日同。
胖軒
作者：趙蕃
朝代：宋

陶翁避暑者，容膝取易安。
賈生憂世患，晚乃悟達觀。
出處等蘧廬，可作異致看。
胸中極空洞，流止亦鯢盤。
臘月二十四夜同成父對所傳贛陳丞詩作此寄陳
作者：趙蕃
朝代：宋

旁舍箠楚息，小齋燈火同。
猶貪誦詩好，未暇問人窮。
笑我尉方暇，憶渠丞不聾。
移官故相近，得句可郵筒。
臘月十九日飲於周氏無盡藏雪作
作者：趙蕃
朝代：宋

卯飲君家江上樓，坐中風雪暗前洲。
世間矰繳無空巧，我自歸心沒白鷗。
臧正卿示舊所唱酬秋字韻詩軸要季承同用韻贈之
作者：趙蕃
朝代：宋

平生人物論，自謂富陽秋。
滿世多遺恨，相逢足破愁。
獨憐金錯罄，虛負木瓜投。
風節他年事，期君折檻游。
自九度至衡岳呈同遊潘文叔二首·其一
作者：趙蕃
朝代：宋

犖确渾因石，颼飀半以松。
秋雞添老狀，老木怯秋容。
邇日朱張句，當年韓杜蹤。
辭工欠詩本，理到倚談鋒。
自九度至衡岳呈同遊潘文叔二首·其二
作者：趙蕃
朝代：宋

衡岳文公寺，南昌梅福官。
意馳雖若近，身到每疑難。
社木悵鳴樐，集賢欣解鞍。
未須論契闊，聊復話團欒。
自作
作者：趙蕃
朝代：宋

素仰儒先德，兼聞內助人。
齊家真有道，相敬儼如賓。
女已節義著，兒仍經行醇。
他年書附傳，落落衆星陳。
自吉水乘月放舟至玄潭
作者：趙蕃
朝代：宋

木葉未盡脫，水光真接天。
蒼然江上石，兀爾渡頭船。
酒有三杯飽，詩無萬斛泉。
冥冥鴻鵠舉，渺渺鷺鷗眠。
自安仁至豫章途中雜興十九首·其一
作者：趙蕃
朝代：宋

野市穿殘路接溪，敗船糜索兩相依。
居人欲渡頻回首，客子將行屢攬衣。
自安仁至豫章途中雜興十九首·其一〇
作者：趙蕃
朝代：宋

草樹葱蘢山有衣，稻秧刺水綠生漪。
眼中風物方人境，犬吠雞啼間扊扅。
自安仁至豫章途中雜興十九首·其一一
作者：趙蕃
朝代：宋

平生食肉吾無相，雨甲烟苗足慰貧。
幾日山行更無此，况堪拈米惡於塵。
自安仁至豫章途中雜興十九首·其一七
作者：趙蕃
朝代：宋

林雨凄凄林鳥啼，水田漠漠水禽飛。
人間何處有此境，只欠冰紈相發揮。
自安仁至豫章途中雜興十九首·其一三
作者：趙蕃
朝代：宋

參天落落復青青，風過笙竽得細聽。
睡思莫將茶料理，只須卧此片時醒。
自安仁至豫章途中雜興十九首·其一九
作者：趙蕃
朝代：宋

農事催人未遽央，種秧未了插秧忙。
田家作苦吾常逸，所愧饑寒趨路旁。
自安仁至豫章途中雜興十九首·其一二
作者：趙蕃
朝代：宋

提封俱是太平人，爾輩何緣獨苦辛。
見說窮南有蠻蜑，直疑於此是比鄰。
自安仁至豫章途中雜興十九首·其一五
作者：趙蕃
朝代：宋

已是酴醿墮玉塵，尚餘芍藥殿殘春。
山行寂寞那逢此，喜向僧房見斬新。
自安仁至豫章途中雜興十九首·其一八
作者：趙蕃
朝代：宋

時雨催農不厭多，客行無奈路長何。
怨咨何與天公事，慷慨聊爲勞者歌。
自安仁至豫章途中雜興十九首·其一六
作者：趙蕃
朝代：宋

曉雨猶偷客枕安，重煩啼鳥報艱難。
整車欲去還休歇，雲合忘蹤山四攢。
自安仁至豫章途中雜興十九首·其一四
作者：趙蕃
朝代：宋

虬龍夭矯已分形，想象靈根長茯苓。
安得一椽風雨庇，要思服食制頹齡。
自安仁至豫章途中雜興十九首·其七
作者：趙蕃
朝代：宋

湖南茶寇甫能平，湖北徭人復弄兵。
政是耕桑好時節，爾曹何苦自捐生。
自安仁至豫章途中雜興十九首·其三
作者：趙蕃
朝代：宋

極目荒陂十里餘，壞堘依約舊犂鉏。
問言業薄無牛力，更說州家催積租。
自安仁至豫章途中雜興十九首·其九
作者：趙蕃
朝代：宋

積潦當塗三尺强，筍輿那得代浮梁。
脫靴直厲成孤笑，赤脚踏冰思舊狂。
自安仁至豫章途中雜興十九首·其二
作者：趙蕃
朝代：宋

漠漠平蕪遠際天，青山若箇暗霾烟。
行人更說橋新斷，試遣招呼與借船。
自安仁至豫章途中雜興十九首·其五
作者：趙蕃
朝代：宋

快雨懸知亦快晴，解包何惜片時程。
須臾雨止晴能好，一道雲山潑眼明。
自安仁至豫章途中雜興十九首·其八
作者：趙蕃
朝代：宋

郡邑貪殘固合誅，釁端繇爾復何如。
官軍可怖無輕敵，直恐微軀不足鋤。
自安仁至豫章途中雜興十九首·其六
作者：趙蕃
朝代：宋

小立溪頭喚野航，雨餘林木倍森凉。
少焉步到臨流寺，鸛鶴飛鳴滿夕陽。
自安仁至豫章途中雜興十九首·其四
作者：趙蕃
朝代：宋

幾日舟行罷作詩，直緣山水賸含輝。
今朝眼界荒凉甚，却遣毫端爲解圍。
自宜興過溧陽
作者：趙蕃
朝代：宋

荆溪路入白雲徑，勢與松江相並寬。
政以檝輕憂逆浪，忽逢風轉起飛翰。
須臾又報一舍過，轉盻應無百里難。
却恨銅官易成遠，不容雙目細留看。
自桃川至辰州絕句四十有二·其一
作者：趙蕃
朝代：宋

甕子灘頭百丈牽，此其小小大猶前。
命輕人鮓曾聞說，楚蜀懸知險並然。
自桃川至辰州絕句四十有二·其一〇
作者：趙蕃
朝代：宋

試手灘頭水亂流，鐵鎗崖下晚維舟。
兩階舞羽方閒暇，何事茲名有佩牛。
自桃川至辰州絕句四十有二·其一一
作者：趙蕃
朝代：宋

灧澦瞿唐昔未行，狼頭鹿角舊聞名。
辰州甕子灘頭路，夷險不知誰弟兄。
自桃川至辰州絕句四十有二·其一七
作者：趙蕃
朝代：宋

患難嗟予已素行，今朝灘裏挽仍撐。
心乎詎敢懷尤怨，命爾何能計死生。
自桃川至辰州絕句四十有二·其一三
作者：趙蕃
朝代：宋

巨壁撐空不可干，小山亦復四巑岏。
猶言水後渾無石，不爾應當行路難。
自桃川至辰州絕句四十有二·其一九
作者：趙蕃
朝代：宋

飛流濺沫瀑爭礲，電擊雷驚江落洪。
盡日喧喧不能息，誦書妨我課兒童。
自桃川至辰州絕句四十有二·其一二
作者：趙蕃
朝代：宋

明月山前明月池，兩崖壁立類磨治。
浯溪未識應相似，好刻中興第二碑。
自桃川至辰州絕句四十有二·其一五
作者：趙蕃
朝代：宋

誰道蠻州異故園，夏來草木亦蒼然。
扶疎遶屋平生句，有愧青山啼杜鵑。
自桃川至辰州絕句四十有二·其一八
作者：趙蕃
朝代：宋

無策資身每自嗤，始謀不善悔何追。
行乎患難寧今日，何暇更論淹速期。
自桃川至辰州絕句四十有二·其一六
作者：趙蕃
朝代：宋

風頭日日望西南，雨脚懸知不與參。
昨夜北風今日冷，又驚數點落毿毿。
自桃川至辰州絕句四十有二·其一四
作者：趙蕃
朝代：宋

一篙真可百灘空，贛水辰溪大畧同。
我乃漲餘方逆上，終朝歌笑愧篙工。
自桃川至辰州絕句四十有二·其七
作者：趙蕃
朝代：宋

曉雨濛濛山欲空，少晴還覺練摇風。
扁舟十日夫何事，只有看山不負公。
自桃川至辰州絕句四十有二·其三
作者：趙蕃
朝代：宋

上得磯來勢已危，忽然纜斷不能支。
驚心釣渚河邊石，值爾應當應手糜。
自桃川至辰州絕句四十有二·其三〇
作者：趙蕃
朝代：宋

細雨冥冥梅欲黄，故憐時節似江鄉。
有書不讀高成束，蒸敗蠹侵誰與防。
自桃川至辰州絕句四十有二·其三一
作者：趙蕃
朝代：宋

雨來山色暗成愁，雨後波光翠欲浮。
山色水光元自好，宦情羈思苦悠悠。
自桃川至辰州絕句四十有二·其三七
作者：趙蕃
朝代：宋

坐對蒼然暮色侵，忽驚螢燭度枝深。
少年嗜學猶餘志，安得茅檐把卷臨。
自桃川至辰州絕句四十有二·其三三
作者：趙蕃
朝代：宋

山禽嘲哳意都迷，滑滑仍愁叫竹雞。
側帽歷聽如有感，數聲何處囀黄鸝。
自桃川至辰州絕句四十有二·其三九
作者：趙蕃
朝代：宋

安流倏忽起犇湍，非雨非風勢使然。
盡道川流能險惡，不知世有險於川。
自桃川至辰州絕句四十有二·其三二
作者：趙蕃
朝代：宋

一春多雨夏當慳，今歲還防似去年。
玉曆檢來知小滿，又愁陰久礙蠶眠。
自桃川至辰州絕句四十有二·其三五
作者：趙蕃
朝代：宋

咫尺青山曉未分，旋開還吐尚紛紛。
烟雲變態有如此，安得斯奇付大文。
自桃川至辰州絕句四十有二·其三八
作者：趙蕃
朝代：宋

江漲皆云牽路漫，又云江漲苦無灘。
割晴耕雨難均得，造物於茲良亦難。
自桃川至辰州絕句四十有二·其三六
作者：趙蕃
朝代：宋

昨日江清可濯纓，今朝潢潦忽能盈。
發洪想有山崩處，一雨安能作許生。
自桃川至辰州絕句四十有二·其三四
作者：趙蕃
朝代：宋

前有天隨後老坡，杞糧仍欲壽西河。
吾今何意更思此，但喜杯羹風味多。
自桃川至辰州絕句四十有二·其九
作者：趙蕃
朝代：宋

山鳥初鳴麂度灘，少焉還叫火炎山。
僕來告我爲晴候，穴雨巢風不可刪。
自桃川至辰州絕句四十有二·其二
作者：趙蕃
朝代：宋

過了磯頭尚有湋，長江萬里此爲稀。
悵予何可數乘此，宜爾山禽頻勸歸。
自桃川至辰州絕句四十有二·其二〇
作者：趙蕃
朝代：宋

望極千山不見村，忽逢三兩僅崖根。
幾年生聚才如此，信是荒寒不足論。
自桃川至辰州絕句四十有二·其二一
作者：趙蕃
朝代：宋

美玉曾聞種得生，精金此地亦陶成。
不知造物須生此，何似嘉禾令土平。
自桃川至辰州絕句四十有二·其二七
作者：趙蕃
朝代：宋

一月山行意未厭，晚晴仍對雨纖纖。
回思浪湧濤翻際，寧有於今安且恬。
自桃川至辰州絕句四十有二·其二三
作者：趙蕃
朝代：宋

雨墮初看珠顆圓，風來忽散縠絲牽。
青山四合江如瀉，憶著桐江江上船。
自桃川至辰州絕句四十有二·其二九
作者：趙蕃
朝代：宋

性有耽山且畫看，陰晴朝暮若能殫。
天公似病詩才窄，乞與西來眼界寬。
自桃川至辰州絕句四十有二·其二二
作者：趙蕃
朝代：宋

灘裏驚濤怖殺人，潭中浄綠數浮鱗。
如何咫尺能懸隔，物外區中信莫倫。
自桃川至辰州絕句四十有二·其二五
作者：趙蕃
朝代：宋

摘得青梅江岸邊，兒童競食也堪憐。
山青指問紅何樣，說是石榴花欲然。
自桃川至辰州絕句四十有二·其二八
作者：趙蕃
朝代：宋

新綠深深嫩更黄，非花非草定何香。
故山草木皆余愛，最愛抽梢竹過牆。
自桃川至辰州絕句四十有二·其二六
作者：趙蕃
朝代：宋

不但投林雀閙枝，沙禽水宿亦爭涯。
不然故欲相呼喚，恨我形單影自隨。
自桃川至辰州絕句四十有二·其二四
作者：趙蕃
朝代：宋

脫粟粗供朝暮餐，也求魚菜强充盤。
魚今絕市菜無有，欲問居人啖馬蘭。
自桃川至辰州絕句四十有二·其五
作者：趙蕃
朝代：宋

草屋竹門江岸旁，三三兩兩競携將。
爾曹應念宦游好，不念西來道阻長。
自桃川至辰州絕句四十有二·其八
作者：趙蕃
朝代：宋

水勢纔收一丈餘，曉來雷雨又何如。
天民天卹應堪恃，我自多憂雪滿梳。
自桃川至辰州絕句四十有二·其六
作者：趙蕃
朝代：宋

夷望山前幾釣篷，不惟能雨又能風。
吾身故作魏王瓠，愛此沿洄敏似鴻。
自桃川至辰州絕句四十有二·其四
作者：趙蕃
朝代：宋

釣石疑爲借石低，月岩穿石兩空梯。
逃虛尚說聞人喜，況此依然面目迷。
自桃川至辰州絕句四十有二·其四〇
作者：趙蕃
朝代：宋

反照入江雷殷然，直疑飛雨墮談間。
不知吹落何方去，突兀猶餘雲湧山。
自桃川至辰州絕句四十有二·其四一
作者：趙蕃
朝代：宋

大麥雖黄草與長，趁春只用野生桑。
爲生可歎微如是，應坐人稀地力荒。
自桃川至辰州絕句四十有二·其四二
作者：趙蕃
朝代：宋

牂牁何處莫窮源，萬折千磯劇迅奔。
寸寸上來良亦苦，不知斷却幾番魂。
自江下徒步至廟山
作者：趙蕃
朝代：宋

雪嶺糢糊積未消，雲林爛漫合仍飄。
一兒跨牸飲田水，幾擔束梅同負樵。
泥滓無嗟廟山路，魂棲正避浙江潮。
汙人更爾緇塵遠，滿眼何無詩思饒。
自溧陽達上塘官河舟屢行矣不能盡名其所經偶書小韻
作者：趙蕃
朝代：宋

平生溧陽船，白首凡幾遭。
宜其登覽地，靡復應接勞。
吳流亂如带，吳岫冗若毛。
吳人闕共載，吳語聞空嘈。
雖云面目熟，竟爾名字逃。
冬常置雨雪，春復衝波濤。
茲行又累日，逆風苦悲號。
曾微咫尺帆，頗費千萬篙。
一以付累句，再焉茲薄醪。
詩書陶靖節，相馬九方皋。
自玉山歸竹隠投宿廣平院
作者：趙蕃
朝代：宋

久客倦城市，薄言歸田廬。
秣馬待日歛，顛風忽來俱。
橫策徑成去，撲撲埃滿鬚。
晴雷隠虛空，數雨如投珠。
渴甚念茗飲，遲回尋梵居。
少焉復前邁，行行過烟墟。
但驚田疇間，有似槁復蘇。
及經道途衝，餘流尚通渠。
乃悟適來雨，咫尺或有無。
天公本何心，分龍信非誣。
自茲到吾棲，崗嶺更複迂。
山窮偶逢寺，可以休僕痡。
投鞍議食事，僅具粥一盂。
道人吾故人，問我來崎嶇。
既能設瓜果，村酒亦復沽。
我愧非淵明，僧誠遠公徒。
停杯竟高枕，夢境知何如。
明當带星起，草露徒侵裾。
還家一何忙，視竹齊架書。
優哉且自適，休問瓶無儲。
自荔支鋪至楠木鋪偶成書楠木
作者：趙蕃
朝代：宋

勿謂夷邦陋，深行亦或嘉。
林空聞落葉，澗淺度枯槎。
蓐食能支午，勞歌不致嗟。
道邊惟驛舍，山後有人家。
自造口放舟至道林院偶題
作者：趙蕃
朝代：宋

曉起乘舟江上涼，晝携蘄竹卧僧房。
隠雷驟作分龍雨，限我瀟瀟幽夢長。
至夜讀子肅詩卷帖
作者：趙蕃
朝代：宋

應接有不暇，幽憂能頓除。
明當增短日，後且愴離居。
恨我平生友，翻成咫尺疎。
爲生端不易，作客又何如。
至日
作者：趙蕃
朝代：宋

今年至日還爲客，墮我侵尋老境中。
照影不堪詩鬢禿，向人無復酒顔紅。
石田茅屋鄉關異，官柳野梅時序同。
試問一廛何所直，苦令飄泊困西東。
至日與明叔逸及明叔之子凉孫飲
作者：趙蕃
朝代：宋

至日還爲客，窮愁亦去年。
陰陽自升伏，老壯只推遷。
易險安常度，呴濡無妄憐。
兒能壽翁酒，不必問遇賢。
至日雪後簡在伯二首·其一
作者：趙蕃
朝代：宋

一雪頓能晴，江山萬里明。
故勝茅屋底，空聽滴簷聲。
至日雪後簡在伯二首·其二
作者：趙蕃
朝代：宋

灰裏撥陰何，思君欲就哦。
還憂好時節，來攪或遭呵。
至節後猶未見梅疑旱使然
作者：趙蕃
朝代：宋

敗砌初無菊，空林合有梅。
如何長至後，不見一枝開。
豈是春渝信，端緣旱作災。
蔬畦與麥壠，滿目但黄埃。
至節矣猶未見梅頗形思渴書呈斯遠滕兄主簿前日書來亦問梅花消息併此奉簡
作者：趙蕃
朝代：宋

言歸雖故棲，雅志亦良友。
奈何數詩筒，不得屢杯酒。
縱云三十里，每見莫能久。
是以朝暮間，相思輒成又。
去年梅花作，佳處猶在口。
今年梅花期，撫事纔轉首。
翩思接中屨，兀若限林藪。
君行集彤庭，我政安甕牖。
西湖覓林逋，東閣懷杜叟。
寒歲識松堅，同心見蘭臭。
前朝習鑿齒，書來問安否。
併話羅浮山，抗塵應抖擻。
至豐城懷溫叟叔異南秀欲題之叔異曲江磯之庵已蕪甚矣重增太息
作者：趙蕃
朝代：宋

浩浩寒流急，蕭蕭落木高。
江山故雙劍，人物欠三豪。
客意已愁絕，風聲仍怒號。
相思意無極，佇立首頻搔。
至邑有感二首·其一
作者：趙蕃
朝代：宋

朱絃昔日被歌聲，歲月頻更感易生。
唯有錦江橋下水，相逢不改舊時清。
至邑有感二首·其二
作者：趙蕃
朝代：宋

老稚歡呼南北街，爭看前日令君來。
看花不比玄都觀，盡是當時手自栽。
舂米方歸瑞峰寺僧送菜適至遂成晚饋
作者：趙蕃
朝代：宋

香秔出村舂，晚菘來野寺。
八珍不吾易，一飽有餘味。
鳴鐘與列鼎，飯蔬仍飲水。
此道本平觀，在人安擇爾。
與世美奉詔旨分督决獄甲戌判袂之武陽壬午還宿中興寺而得世美自延平所寄詩因次韵
作者：趙蕃
朝代：宋

盛暑宵憂動邃旒，敕催諸道決纍囚。
承流宣澤彌兢惕，履險航湍敢滯留。
南北分馳纔數夕，重輕釋繫已三州。
高材想盡哀矜意，美疢當從勿藥瘳。
與伯玉元衡大聲兄弟飲
作者：趙蕃
朝代：宋

何方應雨落，此地祇凉生。
杯酒偶相屬，晤言聊敘情。
登樓念王粲，促席想淵明。
鄉里無新故，情親總弟兄。
與叔驥父子別後悵然懷之三首·其一
作者：趙蕃
朝代：宋

君家苕霅間，吳楚夢莫續。
茲行得所未，到處須著目。
平生胸中奇，於此不容縮。
江山雖云生，詩句何妨熟。
與叔驥父子別後悵然懷之三首·其三
作者：趙蕃
朝代：宋

客中得君來，念我忘偪仄。
君行竟先我，未免爲此別。
自憐性多忤，每負朋友責。
如何君父子，相與獨無隙。
與叔驥父子別後悵然懷之三首·其二
作者：趙蕃
朝代：宋

遠齋老於文，立語更造極。
爲我寄竹隠，深意遺筆墨。
向來說山林，俗眼多見白。
是公不吾呵，可謂計之得。
與契兄
作者：趙蕃
朝代：宋

因懷碧雲友，發興青林端。
要盡深幽趣，渾忘下上難。
泉聲流咽絕，松韻響高寒。
久作廬山別，疑從夢境看。
與契兄相遇於鄱陽同遊薦福寺
作者：趙蕃
朝代：宋

佛寺誠避俗，道宮還少休。
摩挲湯餠腹，嚥漱乳花甌。
愛此當簷趣，同爲解带留。
不惟紓我暇，聊亦散吾憂。
與彥博審知同爲問梅之行到溪南僕與審知俱以畏風罷興止小酌于僧房以有寒疾不可以風分韻作詩得有寒可字三首·其一
作者：趙蕃
朝代：宋

驚飆振林梢，落日掛馬首。
世方功名圖，我自饑寒走。
蕭條政長路，驩喜逢故友。
酒酌戒毋多，詩聲媿新有。
與彥博審知同爲問梅之行到溪南僕與審知俱以畏風罷興止小酌于僧房以有寒疾不可以風分韻作詩得有寒可字三首·其三
作者：趙蕃
朝代：宋

山梅且翩翩，溪柳向婀娜。
羣行欲何詣，僧屋惟所可。
連朝謾蘄爾，作意終敗我。
此事且復然，吾生信多坷。
與彥博審知同爲問梅之行到溪南僕與審知俱以畏風罷興止小酌于僧房以有寒疾不可以風分韻作詩得有寒可字三首·其二
作者：趙蕃
朝代：宋

非爲十日留，重此一歲闌。
歲去易悲感，日來盛陰寒。
今晨已春意，欲出反浩歎。
梅事足可惜，病軀良獨難。
與慶伯廣聲別後有懷·其一
作者：趙蕃
朝代：宋

清虛亭上晚憑欄，正我扁舟墮險艱。
舉酒縱君能酬我，未聞流水有西還。
與慶伯廣聲別後有懷·其二
作者：趙蕃
朝代：宋

萬壑分爭洶洶來，扁舟寸上亦難哉。
晚晴只有山堪看，望極還憂遠思哀。
與成父別後有懷
作者：趙蕃
朝代：宋

何物催衰白，頻年屢別離。
弟兄俱老境，摇落況秋時。
汝水應余憶，袁江獨爾思。
不堪行似棘，更對雨如絲。
與成父夜坐
作者：趙蕃
朝代：宋

抱病俱不飲，清言醒肺肝。
山空知室迥，念靜失憂端。
縱筆詩還作，無弦琴廢彈。
菴居已清絕，況及夜微闌。
與成父弟自嚴礲同入城晚宿黄巖
作者：趙蕃
朝代：宋

昔人重離合，感慨思功名。
我今迫貧賤，乃作分袂驚。
徘徊未能別，崎嶇復同行。
捫蘿到黄巖，倚杖日已傾。
摩挲磴道古，開拓窗戶明。
道人慣看客，撥火治短檠。
村醪偶提携，霜柑亦包并。
病來不喜飲，一再瀉濁清。
道塗今日勞，林壑他年盟。
蘇州對牀卧，不下五言城。
自經長少公，增重手足情。
細聽松竹響，疑是風雨鳴。
披衣更起坐，月出山四更。
與成父自信同舟到饒分路而別以詩送之三首·其一
作者：趙蕃
朝代：宋

川行歷覽不知勞，我有新詩聽汝抄。
今日語離還索句，况堪風雨滿江郊。
與成父自信同舟到饒分路而別以詩送之三首·其三
作者：趙蕃
朝代：宋

向來三復渭陽詩，羨汝此行親見之。
若問廼兄何樣似，家徒四壁更書癡。
與成父自信同舟到饒分路而別以詩送之三首·其二
作者：趙蕃
朝代：宋

我自飄零更汝憂，賤貧骨肉不相收。
馬家堤上休停騎，愁有居民說故侯。
與李潭州椿壽翁五首·其一
作者：趙蕃
朝代：宋

荷橐上甘泉，居多政府遷。
胡爲抗章謝，而必退身全。
自計雖良已，人賢詎舍旃。
吾心故公爾，斯道合幡然。
與李潭州椿壽翁五首·其三
作者：趙蕃
朝代：宋

今代長沙帥，當年漢李膺。
登門故未易，爲御亦堪矜。
嗜好雖章句，經營在斗升。
青衫舊藍縷，白髮近鬅鬙。
與李潭州椿壽翁五首·其二
作者：趙蕃
朝代：宋

疏去良臣散，文興大老歸。
能忘繆公側，何有步兵幾。
暴虎無苛政，鳴岡覽德輝。
輩雖參落落，業且相巍巍。
與李潭州椿壽翁五首·其五
作者：趙蕃
朝代：宋

日夜霜風急，東西客路昏。
詩方學蠻語，病昔似文園。
俯上轅門謁，愁干節制尊。
頑疎寧自昧，剪拂望深恩。
與李潭州椿壽翁五首·其四
作者：趙蕃
朝代：宋

萬里沅湘路，千年賈屈文。
迹同探禹穴，心每望堯雲。
未說渺茫隠，長思矍鑠勳。
不應迷出處，四十畏無聞。
與李衢州嶧四首·其一
作者：趙蕃
朝代：宋

忽逢旗鼓去翩翩，道上行人喜欲顛。
爲說吾州新得雨，使君惠政實關天。
與李衢州嶧四首·其三
作者：趙蕃
朝代：宋

黄塵撲撲倦征途，忽雨能來快洗蘇。
旱接夏秋纔得此，一身寧敢歎沾濡。
與李衢州嶧四首·其二
作者：趙蕃
朝代：宋

跨馿衝晚背常山，急雨飛來瞬息間。
問訊元從禹迹洞，我家雖近却愁慳。
與李衢州嶧四首·其四
作者：趙蕃
朝代：宋

洪井登龍記昔年，祇今太末又行纏。
餘波所及蓋多矣，一夜水高溪有船。
與歐陽伯威同飲遇卿江樓
作者：趙蕃
朝代：宋

不上江樓又兩春，人間到處略知津。
勞君置酒仍呼客，快語端能洗劫塵。
與潘文叔遊衡岳四首·其一
作者：趙蕃
朝代：宋

欲行雨如蓰，既出雲若涌。
山高一身微，風動萬國洶。
豈唯林木悲，亦爲毛髮悚。
衆謂當亟回，吾行便賈勇。
與潘文叔遊衡岳四首·其三
作者：趙蕃
朝代：宋

寥寥兩石門，此地忽在眼。
臨欄塞雲霧，入戶欠編簡。
規模自我友，恨不同叩款。
仙佛匪吾徒，茲焉聊可館。
與潘文叔遊衡岳四首·其二
作者：趙蕃
朝代：宋

遠看雲吐吞，近見日出沒。
解駮謂須臾，迷漫翻倏忽。
山靈似知我，老興不得發。
縱使盡高深，安能造剞劂。
與潘文叔遊衡岳四首·其四
作者：趙蕃
朝代：宋

常聞祝融峰，今日上封寺。
雖孤登望眼，要逐幽遐志。
蓋渠目力及，皆我脚力自。
是可將無同，吾言亦聊戲。
與碩父沈弟伯仲晚行河堤碩父欲作小亭于其上且云西南得山最多即其語作絕句
作者：趙蕃
朝代：宋

斷水橋橫獨木過，西南盡處得山多。
自嗟不及兒童樂，橫笛騎牛穩下坡。
與蘇運使詡四首·其一
作者：趙蕃
朝代：宋

筠陽有賢牧，典選得望郎。
漢廷急獻納，使節乃輝光。
翰墨一門盛，人才當代良。
平生願識面，今日獲升堂。
與蘇運使詡四首·其三
作者：趙蕃
朝代：宋

昔在元祐初，重選館閣才。
時我高王父，實與數子偕。
黄門任言事，薦口曾爲開。
有孫不能振，白髮自興哀。
與蘇運使詡四首·其二
作者：趙蕃
朝代：宋

培塿無大木，溝瀆無巨魚。
窈然澗壑深，渺若江海潴。
澗壑雖云深，蕭艾寧廢諸。
江海雖云廣，蛭螾亦與居。
與蘇運使詡四首·其四
作者：趙蕃
朝代：宋

草木日摇落，道路方阻長。
豐年米故賤，逆旅錢自荒。
暝宿村舍烟，朝行板橋霜。
豈不願息肩，於此增徬徨。
舊縣道中二首·其一
作者：趙蕃
朝代：宋

昨日風既止，今晨風未收。
浮波羨幽鳥，喚雨怕鳴鳩。
遺寺荒村裏，貞祠古渡頭。
登高謝能賦，物色漫分留。
舊縣道中二首·其二
作者：趙蕃
朝代：宋

綠樹依平岸，平波映綠蕪。
中分雖有路，四極却成湖。
艇子時三兩，漁村定有無。
誰其爲題作，東野覓詩圖。
舒村
作者：趙蕃
朝代：宋

有竹如椽故可佳，况於竹外隠鷗沙。
不嫌官道多車馬，此地端宜著釣車。
舟中二首·其一
作者：趙蕃
朝代：宋

頻歲崎嶇道路勞，江山妙處屬吾曹。
欲將一籠盛歸去，安得并州快剪刀。
舟中二首·其二
作者：趙蕃
朝代：宋

歲月侵人去若犇，雪消歸水不留痕。
詩情本自無多子，深謝江山稍見存。
舟中晚作二絕·其一
作者：趙蕃
朝代：宋

天如慳此好江山，故遣風帆送我還。
日暮白鷗猶未宿，衝烟時復度前灣。
舟中晚作二絕·其二
作者：趙蕃
朝代：宋

嚴婺江山天下奇，經行凡作幾篇詩。
何當便畢尚平趣，占斷清波垂釣絲。
舟中清明
作者：趙蕃
朝代：宋

三日舟行風打頭，春愁那更值覊愁。
一年誰似清明節，忍向天涯除破休。
舟中獨飲
作者：趙蕃
朝代：宋

已是支離百不禁，况堪多病苦相侵。
村沽縱薄可不醉，梅半落時天政陰。
舟中病思三首·其一
作者：趙蕃
朝代：宋

桑葉綠已病，楓林黄亦危。
行舟得秋日，滿路入新詩。
照水驚非昔，臨風病不支。
乾坤一惠施，吾事獨多奇。
舟中病思三首·其三
作者：趙蕃
朝代：宋

日脚陰晴屢，船身坐卧俱。
溪山無入望，覊旅孰爲娛。
路識長安近，名非短策圖。
無迷蔡謨蟹，且覓季鷹鱸。
舟中病思三首·其二
作者：趙蕃
朝代：宋

已見橫山塔，蘭溪路不多。
青銅吾欠此，竹葉奈渠何。
貧病成驅役，幽憂復放歌。
平生釣臺下，老矣負漁蓑。
舟中讀子進昆仲西遊集有懷其人作詩寄之并示成父弟二首·其一
作者：趙蕃
朝代：宋

君是三珠樹，子非兩玉人。
水南留步武，竹隠記風神。
往者兄同弟，今焉越與秦。
細哦詩語妙，如款笑談真。
舟中讀子進昆仲西遊集有懷其人作詩寄之并示成父弟二首·其二
作者：趙蕃
朝代：宋

文士今固有，未聞居一門。
松筠無異操，繭蕙若同根。
試問臨風讀，何如把酒論。
茲行羨吾弟，弭檝向湖村。
舟中雨
作者：趙蕃
朝代：宋

秋草猶青可放牛，雨林如豁更鳴鳩。
荒雞渺渺三家墅，白鳥悠悠數里洲。
舟中雨作
作者：趙蕃
朝代：宋

旱而逢小雨，月亦當季秋。
便覺重陽近，還成一舸遊。
關余荒徑菊，媿爾沒波鷗。
詩就雲如卷，推篷得縱求。
舟行
作者：趙蕃
朝代：宋

下水復上水，暮秋仍早秋。
暫歸非去吏，觸緒苦添愁。
本乏風雅作，謾于山水遊。
經營欲終日，人謂我何求。
舟行
作者：趙蕃
朝代：宋

夜來投宿定花浦，乞曉占風更前邁。
波濤洶湧勢莫遏，顧視吾舟真若芥。
是時霜威甚可怖，篙師戰縮不可耐。
急溫濁酒澆肺肝，向者饑寒夫安在。
自憐不比婁師德，未可輕犯垂堂戒。
徑搜苦語謝江神，恐懼偷生勿吾怪。
舟行賦山中梅花
作者：趙蕃
朝代：宋

自與松筠並，寧容草棘欺。
盈盈皆正色，脈脈匪邪思。
照水初開處，臨風欲墜時。
深幽殊可念，酹酒侑之詩。
舟行遇雪二首·其一
作者：趙蕃
朝代：宋

老樹槎牙凍不枯，雪花初集更敷腴。
懸崖斗峻人蹤絕，漠漠荒祠落社烏。
舟行遇雪二首·其二
作者：趙蕃
朝代：宋

沙嘴縈分直更紆，望中不盡渺愁予。
晚來一雨便成雪，翠巘修林同一如。
艤舟楊口叩居人以何時縛屋于此何時復去云我乃鴈泊人戶冬來春乃去
作者：趙蕃
朝代：宋

戶戶魚蠻子，年年鴈泊人。
生資持網罟，遷徙逐冬春。
岸俗從渠變，鄉鄰自我親。
殊勝倦游者，渺渺愧風塵。
艤舟龍遊
作者：趙蕃
朝代：宋

縠波亭下一維舟，小對秋風梳白頭。
欲賦新詩欠時體，江河萬古歎風流。
芙蓉道間二首·其一
作者：趙蕃
朝代：宋

芙蓉山上芙蓉尖，向人咫尺分毫纖。
或如冠劍或鳥獸，令我左右煩窺覘。
平生退之南山句，爲渠持騁筆力嚴。
那知刻畫果辦此，造物至是無留殲。
芙蓉道間二首·其二
作者：趙蕃
朝代：宋

芙蓉山下芙蓉渡，歷盡崔嵬何物路。
更觀溪水突人來，令我詩情雜欣懼。
輿夫重說松原山，如此積雨應生湍。
從來潢潦無根源，水收石露須臾間。
花屏
作者：趙蕃
朝代：宋

陰能間其疎，竹可扶其弱。
點綴自天然，詎須金孔雀。
花嶼
作者：趙蕃
朝代：宋

楊垂空寄恨，草碧會添愁。
祇有花無數，春風醉不休。
苦雨感歎而作
作者：趙蕃
朝代：宋

不肯官嶺海，頗畏瘴癘虞。
誰知江西山盡處，亦有嵐霧畫若晡。
五斗何所直，千金不保軀。
司空城旦困刀筆，尺籍伍符愁鉞鈇。
吁嗟此賊蠭蟻如，飛煙一炬斯無餘。
奈何徵兵動州閭，紛然亦復勞轉輸。
戍柵如櫛猶恐疎，江徼一朝成塞隅。
茂德行亟不及作昭禮書姑此問訊
作者：趙蕃
朝代：宋

憶昔相從初，二十有三年。
別日更莫紀，少壯成華顛。
中間何不有，匪但歲月遷。
幾尋長安居，莫訪新市船。
尺書且難寄，再面端何緣。
今晨大阮來，倒屣不待前。
問君比安否，談君語蟬連。
短髮尚短褐，青箱保青氈。
吾人相從初，情與兄弟肩。
蘭陵折梅贈，虞山聽鷄眠。
如何一分首，遂作胡越然。
詩以道所懷，寧寫宣城箋。
范參政自建康得資政宮祠六詩寄呈·其一
作者：趙蕃
朝代：宋

聞道石湖天下奇，城南未數閬州稀。
江山勝處世或有，祗欠若人相發揮。
范參政自建康得資政宮祠六詩寄呈·其三
作者：趙蕃
朝代：宋

出處如公亦甚都，不携西子不思鱸。
三高異日當爲四，不見方嚴與范俱。
范參政自建康得資政宮祠六詩寄呈·其二
作者：趙蕃
朝代：宋

細思不是乞身難，政爲貧賢不放閒。
奏疏比聞頻叩闕，詔恩今見許還山。
范參政自建康得資政宮祠六詩寄呈·其五
作者：趙蕃
朝代：宋

風月滄浪自逐臣，煙波甫里亦遺民。
未聞官號大學士，辭遜雍容得退身。
范參政自建康得資政宮祠六詩寄呈·其六
作者：趙蕃
朝代：宋

我夢石湖堂上書，煙雲鷗鳥不關渠。
奧篇隠帙誠難了，辭願一鴟開鏁魚。
范參政自建康得資政宮祠六詩寄呈·其四
作者：趙蕃
朝代：宋

一再將書託置郵，渺然殊未亦湛浮。
平生願識纔能見，別去于今歲又周。
范湘監務許惠其父盤溪居士詩先往數語焉
作者：趙蕃
朝代：宋

國朝幾名家，在蜀蘇與范。
斯文何與人，竟作南荒竄。
盤溪諸子行，少小便精悍。
早從宜州遊，句法悟骨換。
官稱薄如紙，名蓋越千萬。
我爲餘杭役，識子非楚産。
姓名問即識，一笑冰已泮。
長哦迺翁詩，亹亹無間斷。
使我傾耳聽，妙處驚輒歎。
前輩今遠矣，俗眼易作玩。
大軸許見遺，此賜安敢慢。
行囊政爾空，得此吾無患。
荼䕷洞
作者：趙蕃
朝代：宋

春花苦無陰，況與花俱秀。
好在月明中，仰攀仍落嗅。
莘夫再用前韻作詩謝余過其居復用韻答之·其一
作者：趙蕃
朝代：宋

漫道平生風馬牛，也能歷歷記吾州。
相從大勝十年讀，肯過輕爲一飯留。
氣合未知投分晚，腹虛終苦和詩搜。
我方羈旅君當去，契闊何時重與遊。
莘夫再用前韻作詩謝余過其居復用韻答之·其二
作者：趙蕃
朝代：宋

鹽車驥服駕罷牛，政使斯人此佐州。
大策本收經濟用，三年何有課程留。
愛其義重雲天薄，憐我詩窮肺腑搜。
子見懸知問何似，爲言歸决夢成遊。
莫萬安以甘雨應候用社日韻作詩見貽次韻
作者：趙蕃
朝代：宋

今君憂樂皆農務，信有雨來晴便晴。
寧似倦遊傷偪仄，不堪終日屢昏明。
歸舟凈綠不可唾，舊舍小灘渾欲平。
元是江湖竿釣伴，可須釣叟自爲名。
莫萬安生日
作者：趙蕃
朝代：宋

員多闕少銓曹病，陛下用人多擇令。
公今秩滿代未除，召節盍來人側聽。
我知天意從民欲，要煖袴襦飽餐粥。
遂令局促滯騰驤，百里孰如天下福。
我官白下未識公，謠俗往往聞其風。
坐移不作趨走怕，政喜官曹退食同。
我嘗從容聽公說，勞心撫字催科拙。
昔人如此號循良，歎息今時異途轍。
雖然自有公論在，民之所言上其採。
舉觴不但祝長年，始立新秋甘雨霈。
莫萬安要平題知津閣
作者：趙蕃
朝代：宋

勢並江磯起，簷因佛屋高。
青羅一縈带，石黛四周遭。
謂我其留句，誰知老不豪。
蹔來還亟去，豈亦病滔滔。
菊
作者：趙蕃
朝代：宋

蔓菊伶俜不自持，細香仍著野風吹。
少年踴躍豈復夢，明日蕭條休更悲。
潭水解令胡廣壽，夕英何補屈原饑。
我今漫學潯陽隠，晚立寄懷空有詩。
菊殘有感
作者：趙蕃
朝代：宋

病骨支寒政覺難，莫驚蒲柳望秋殘。
凄涼不但歎荒菊，寂寞更堪傷敗蘭。
有鬢已霜那得制，無英可落若爲餐。
玉山禾遠竹遲實，天驥長饑愁鳳鸞。
菩薩蠻
作者：趙蕃
朝代：宋

雞聲茅店飲殘月。板橋人跡霜如雪。此是古人詩。身經老忘之。君行當此境。令我昏成醒。乘月犯霜來。詩真誤爾哉。
萬安道中二首·其一
作者：趙蕃
朝代：宋

雨小亦滑道，馬遲元自佳。
金章橘弄色，玉面茶吐花。
科科初種菜，叢叢未收麻。
人生皆有理，吾事獨無涯。
萬安道中二首·其二
作者：趙蕃
朝代：宋

籬落未經霜，林園尚吐芳。
豆花連豆角，榴朶映榴房。
摇落雖茲候，敷榮未爾妨。
我懷收柿栗，物色自凄凉。
落星寺
作者：趙蕃
朝代：宋

我自廬山十五載，犇走坐受世迫隘。
今年一夢落星灣，遥賞意短終不快。
褰裳高步千仞岡，下視城郭等蓬塊。
陰風遠來龍噫吟，大江東下波滂湃。
遠游止爲兩眸計，扶杖深歎造物大。
五老自是吾故人，一笑却恨浮雲礙。
欲搜短句記來游，倚檻孤嘯上方外。
康州涪翁我所師，借問遺碑悉安在。
落葉
作者：趙蕃
朝代：宋

捲捲從何起，多因爲晚風。
飄飄久不下，還復反荒叢。
蒙齋
作者：趙蕃
朝代：宋

嶄巖鬰鬰勢參天，下有幽幽百尺泉。
淺汲寧容長蛙鮒，旱年端可洗蚳蝝。
若人懷寶故如此，笑彼發蒙真易然。
不但作詩能換骨，更知讀易已忘筌。
蓮蕩
作者：趙蕃
朝代：宋

舟涉越溪悲，梯攀玉井危。
何如澹成映，更有綠相欹。
不作騷人恨，頻成謝客詩。
釣船如許坐，簑笠不辭披。
蕃丙午冬分宜見公度簿公尊兄已而邂逅于宜春蒙以蕃與徐斯遠志別六言之韻作詩爲贈久未和答今日東歸乃克賦之四首·其一
作者：趙蕃
朝代：宋

繚繞竹青沙白，緣情政可生愁。
寂寞鴈秋猿冷，未妨相與成遊。
蕃丙午冬分宜見公度簿公尊兄已而邂逅于宜春蒙以蕃與徐斯遠志別六言之韻作詩爲贈久未和答今日東歸乃克賦之四首·其三
作者：趙蕃
朝代：宋

近事真堪深駭，欲言未可輕論。
喚起莊周蝶夢，多由杜宇啼魂。
蕃丙午冬分宜見公度簿公尊兄已而邂逅于宜春蒙以蕃與徐斯遠志別六言之韻作詩爲贈久未和答今日東歸乃克賦之四首·其二
作者：趙蕃
朝代：宋

往別政當冬仲，今來再閲新涼。
簿事知君不短，嘯歸歎我何長。
蕃丙午冬分宜見公度簿公尊兄已而邂逅于宜春蒙以蕃與徐斯遠志別六言之韻作詩爲贈久未和答今日東歸乃克賦之四首·其四
作者：趙蕃
朝代：宋

捷徑雖云可去，故人有約難休。
往矣百書一面，豁然一日三秋。
蕃來湖州連與叔驥和叔明父叔寶相從又從和叔獲見先給事遺墨輒賦二首·其一
作者：趙蕃
朝代：宋

東南名勝白蘋州，人物咸推故國劉。
往歎賦歸何勇决，今觀遺翰許風流。
遠齋視我曾青眼，酒正今年成白頭。
尚喜君家文墨事，到今三世未能休。
蕃來湖州連與叔驥和叔明父叔寶相從又從和叔獲見先給事遺墨輒賦二首·其二
作者：趙蕃
朝代：宋

邂逅忽成三癸亥，就中和也少三年。
諸公濯濯故如許，老我蕭蕭真足憐。
少住政當愁雪日，欲行翻是喜晴天。
東南故舊多離闊，猶喜丞能共此筵。
蕃侍舅翁衡州史君游吉陽山舅翁舉往年與南澗韓公唱酬長短句蕃賦三詩·其一
作者：趙蕃
朝代：宋

慘澹松圍障，蜿蜒石隠龍。
背城無數里，獻狀有千峰。
此地雖爲寓，茲山特未逢。
因公九日集，臨眺得從容。
蕃侍舅翁衡州史君游吉陽山舅翁舉往年與南澗韓公唱酬長短句蕃賦三詩·其三
作者：趙蕃
朝代：宋

出郭雨遽止，下山雲復收。
人疑有神護，神若爲人謀。
敗壁凄涼句，鄰家斷續謳。
明年回鴈上，應憶此山頭。
蕃侍舅翁衡州史君游吉陽山舅翁舉往年與南澗韓公唱酬長短句蕃賦三詩·其二
作者：趙蕃
朝代：宋

聞道常年會，尚書領客來。
公能哦舊句，我恨闕初陪。
鬰鬰雲峰雨，蒼蒼石磴苔。
人亡與節逝，已矣兩裴回。
蕃嘗以閏九日約謝章二丈會南堂有事而止既欲復理前約乏酒未能因見唱酬嘉字韻詩卷借韻呈章丈
作者：趙蕃
朝代：宋

已後兒曹疾走誇，分同杜叟客忠嘉。
白衣莫致有名物，青眼謾看無數花。
念我豈無巖壑暇，從君恐及簿書譁。
不唯孤負登臨約，亦覺詩筒到眼賒。
蕃方爲紀遊之詩未就知府寺簿先生寵示佳句敢輒次韻
作者：趙蕃
朝代：宋

茲因謀道來，不爲看山新。
看山雖云新，圖畫猶昔人。
虛亭十日留，欲出凡幾巡。
隔江樹差差，俯檻波粼粼。
終藉席間語，乃滌胸中塵。
况茲籃輿行，攀崖陟嶙峋。
是知竹使符，不異邱壑身。
世人何不察，百僞嫌一真。
而我孤拙者，崎嶇聿其轃。
話言聽矻矻，書札勝頻頻。
先生今徐州，愚非歐陽陳。
庶因唱酬詩，牽聯詔無泯。
蕃有詩謝蕭伯和見訪伯和和之節推丈見而同作謹用韻併呈教授丈宋衡兄
作者：趙蕃
朝代：宋

忽聞獨奏鳳將雛，三歎遺音特未蕪。
禁裏端宜奉朝事，幕中那得尚平趨。
臨流置酒高人意，叩戶求詩俗士無。
迨此何妨屢還往，可人況不費招呼。
蕃欲爲辰陽之行適寺簿先生以使事來武陵既獲再侍又蒙俯用近者寄上鄙韻賜之輒復次韻敘別併呈子實百六丈
作者：趙蕃
朝代：宋

歲事有豐儉，民情關悴榮。
蓄儲雖具數，郡邑頗空名。
爲國深存慮，勞公作是行。
違離頻領引，邂逅復心傾。
有志空前躅，無成愧此生。
匆匆還進棹，草草僅班荆。
對雨塤箎句，看雲手足情。
千林喚歸去，一雨勸催耕。
蕃歸自浙之十日斯還赴處州之約入城自此遂將從處州入關迤邐往謁朱晦菴先生興懷契闊乃成長句
作者：趙蕃
朝代：宋

展卷才披別後詩，倡余和汝媿猶遲。
書來喚去有前約，力挽莫留聊後期。
徵逐里閭平日事，飄零山水異時思。
從師千里多君志，餬口四方憐我饑。
蕃與斯遠季奕同生於十二月蕃初五日季奕初十日斯遠十八日近辱季奕貺詩猶未獲報茲及斯遠之壽併此奉頌二首·其一
作者：趙蕃
朝代：宋

徐子崖根竹，風雪不掩綠。
鄭子谷中蘭，冰霜已騰馥。
二子有此風，宜爾生窮冬。
我獨何爲者，飄然直轉蓬。
蕃與斯遠季奕同生於十二月蕃初五日季奕初十日斯遠十八日近辱季奕貺詩猶未獲報茲及斯遠之壽併此奉頌二首·其二
作者：趙蕃
朝代：宋

鄭子才不疎，徐子文甚勇。
一旦召嚴徐，一旦策晁董。
去年蕭寺中，杯酒兼旬同。
間闊見難合，况乎分悴豐。
蕃艤舟湘西之明夕鄭仲理吳德夫周伯壽黎季成共置酒於書院閣下追餞者邢廣聲王衡甫時戊申仲秋七日
作者：趙蕃
朝代：宋

已別還重送，情親獨數君。
贈詩難卒和，別酒易成醺。
渺渺江山恨，飄飄鴻鴈羣。
不忘相博約，未可間知聞。
蕃近有干字韻屬教授兄而知縣尉曹皆嘗用是韻相酬贈亦成一首奉呈並屬錄事今年未見梅花故及之
作者：趙蕃
朝代：宋

回首江南千萬山，渺如霄漢邈難干。
至前不見梅花朵，客裏何由老病寬。
往日簿書如束濕，新來詩卷喜頻看。
我衰才盡渾無奈，倚頼諸君爲發端。
蕃近有鄙句簡諸公而廣文先生專以見貺盛意自不可不答
作者：趙蕃
朝代：宋

居然自駑驥，陋矣說玄黄。
章貢昔連地，沅湘今一鄉。
談端驚絕倒，詩學味尤長。
對月他時白，披風此日凉。
藥圃舊無竹僕爲作詩從閑止乞栽
作者：趙蕃
朝代：宋

如聞舊隠竹多有，想見頻年筍更添。
一日借居無不可，數竿分我未傷廉。
懸知影可連書屋，便恐山無到野簷。
如許作謀還自笑，未應於此是真潛。
蘆葦林
作者：趙蕃
朝代：宋

雖爲林園居，不忘江湖趣。
更著小舟橫，無驚野禽聚。
蘐草
作者：趙蕃
朝代：宋

伯兮當日意，蘐也直云忘。
豈是名茲草，真將種北堂。
能叢又能幹，非絳復非黄。
開處陰當合，看時晝閲長。
蘭溪溪岸梅花
作者：趙蕃
朝代：宋

不用溫家玉鏡臺，下臨溪水靜無埃。
若非姑射冰肌至，即是羅浮縞袂來。
虛白
作者：趙蕃
朝代：宋

陳君作齋舍，謚之以虛白。
惟虛白故生，此義無二說。
人言莊周愚，我愛莊周達。
東坡老仙翁，出語世津栰。
亦嘗爲虛白，是乃道所集。
莊蘇一等人，夫子蓋三益。
惟虛定何虛，而室又何室。
是取此蘧廬，而謂無一物。
鑑明塵垢去，水靜鬢眉出。
是中可觀妙，無但充遊息。
何當過夫君，相與以終日。
賓主兩嗒焉，不言而目擊。
蛺蝶
作者：趙蕃
朝代：宋

不逐春風去，仍當夏日長。
一雙還一隻，能白或能黄。
戀戀不自已，翩翩空復狂。
計功歸實用，終日媿蜂房。
螢火
作者：趙蕃
朝代：宋

渾忘生朽腐，直擬暮光輝。
解燭書帷靜，能添列宿稀。
當風方自表，带雨忽成微。
變滅無多理，榮枯會一歸。
蠶婦
作者：趙蕃
朝代：宋

火蠶較早冷蠶遲，晏飯忘眠敢嘆疲。
繰車響罷促機杼，蓋體到頭無一絲。
衝雨投宿石佛院次季承留題韻二首·其一
作者：趙蕃
朝代：宋

塵埃彷彿前朝寺，客子今緣避雨來。
欲訪當時漫亡得，綠叢蕉並野花開。
衝雨投宿石佛院次季承留題韻二首·其二
作者：趙蕃
朝代：宋

石佛如今安在哉，至人無往亦無來。
山僧顧欲談遺跡，說道空巖閉不開。
衡山道中懷清江舊遊寄長沙諸公
作者：趙蕃
朝代：宋

昔我官白下，屢到清江上。
清江衆君子，我友或我丈。
至今過其邦，眷戀若鄉黨。
幾思結廬居，風流共來往。
柰何懷玉山，挽我不我放。
去年五溪歸，泊家長沙國。
長沙今洙泗，不但談賈屈。
梁吳兄弟游，兩周新舊識。
咸能不我鄙，更復成我益。
其餘或一見，往往情如昔。
自疑長沙人，宛類清江時。
官期縱卒卒，行計猶遲遲。
出門即風雪，悵此將安之。
然薪旋燒酒，借筆追索詩。
詩成何所屬，興落古湘西。
衡山道中遇雪四首·其一
作者：趙蕃
朝代：宋

汎汎嚴陵艇子，蕭蕭衡嶽籃輿。
絕歎長年作客，重逢此歲將除。
衡山道中遇雪四首·其三
作者：趙蕃
朝代：宋

老樹才能半白，遠山已沒全青。
勝踐頗思朋盍，獨行定誰汝令。
衡山道中遇雪四首·其二
作者：趙蕃
朝代：宋

驟落真成點綴，旋風已復模糊。
莫擬丹青圖畫，且看造物工夫。
衡山道中遇雪四首·其四
作者：趙蕃
朝代：宋

急雪幾欲塞路，奔流更逢絕杭。
慘慘不堪龜折，踆踆況度羊腸。
衢州城外
作者：趙蕃
朝代：宋

纔得新晴半日强，廉纖又復蔽朝光。
梅花黯黯春將暗，麥壠青青餌欲香。
野水數彎流以決，晚山幾疊澹而長。
秋風紅葉騎馿去，歸日侵尋且載陽。
袁州北崇勝寺二首·其一
作者：趙蕃
朝代：宋

病中曾覓扊扅炊，別後東西無自知。
似說諸侯枉行卷，却從羣彥赴明時。
相如定辱君王問，鄭老寧容爾汝期。
幾欲寄書愁不達，偶因閒暇一酬詩。
袁州北崇勝寺二首·其二
作者：趙蕃
朝代：宋

故人貽我壁間詩，何處飄零負此期。
蹭蹬我今慙薄宦，飛騰君合趁明時。
雖然不用逢人說，老矣何庸覓世知。
借問還家底爲計，兒能樵木婦能炊。
西湖雪後
作者：趙蕃
朝代：宋

行到湖邊却筍輿，眼中渾似畫屏紆。
梅花又作臨風笑，亦有高人似舊無。
西軒雜題三首·其一
作者：趙蕃
朝代：宋

曉起看山謂得真，突然山外見嶙峋。
須臾釋屩渾無迹，絕倒山靈解戲人。
西軒雜題三首·其三
作者：趙蕃
朝代：宋

卧看修筠不見梢，所欣軒戶綠陰交。
蟬吟鳥語盡堪喜，不用先生自解嘲。
西軒雜題三首·其二
作者：趙蕃
朝代：宋

早風蓬勃不能涼，獨卧幽軒日日長。
頼有圖書慰岑寂，左抽右取畧無妨。
見月有懷
作者：趙蕃
朝代：宋

中秋不數日，明月未頻看。
向晚雲無滓，初宵露未團。
幽幽但庭內，渺渺屬河干。
地迥空無蔽，灘長靜不湍。
巴童挐小艇，漁父舉長竿。
墨本句中畫，詩工珠在盤。
莫親談矻矻，空復夜漫漫。
客枕成疲卧，書窗記讀殘。
見梁檢法書懷八絕句于廣文尉曹處次韻·其一
作者：趙蕃
朝代：宋

文力縱橫昔未窺，每聞二子說襟期。
來朝借得新詩卷，起我閒窗病酒時。
見梁檢法書懷八絕句于廣文尉曹處次韻·其七
作者：趙蕃
朝代：宋

中聖流風久未寒，渺然何但酒腸寬。
渠詩下筆如山峽，我思攀危上七盤。
見梁檢法書懷八絕句于廣文尉曹處次韻·其三
作者：趙蕃
朝代：宋

修眉畫就莫求工，自昔常聞妬入宮。
不爲無人芳自吐，也勝能白又能紅。
見梁檢法書懷八絕句于廣文尉曹處次韻·其二
作者：趙蕃
朝代：宋

醉眠欹側似乘舠，颯颯溪風吹鬢毛。
頗念乘流覓歸路，兀然驚起遇灘高。
見梁檢法書懷八絕句于廣文尉曹處次韻·其五
作者：趙蕃
朝代：宋

山行難得上天梯，舟泛還憂水路迷。
憶我故棲何許在，玉爲山下是冰溪。
見梁檢法書懷八絕句于廣文尉曹處次韻·其八
作者：趙蕃
朝代：宋

儻欲昌身詩莫昌，折腰也莫嘆凄凉。
上書假傳非無例，慷慨相期入皂囊。
見梁檢法書懷八絕句于廣文尉曹處次韻·其六
作者：趙蕃
朝代：宋

辭好曾聞喻色絲，那知妙處本天姿。
若窮句法源流遠，曾見梅山唱和詩。
見梁檢法書懷八絕句于廣文尉曹處次韻·其四
作者：趙蕃
朝代：宋

漢詔元從漏網寬，可將數罟作驚瀾。
幕中有此賢從事，我亦他時逭免冠。
見榴花寄周丈
作者：趙蕃
朝代：宋

安石榴花照眼明，去年四月在都城。
曾於古錦窺書帖，更以香醪酌兕觥。
照耀屢嗟紅最盛，寵光今想綠增榮。
定王舊國重看處，門第違離歲已更。
見紫荆有懷成父
作者：趙蕃
朝代：宋

一樹幽花見紫荆，杜陵詩句屬吾情。
江東消息關河闊，况我平生寡弟兄。
見負梅趨都城者甚夥作賣花行
作者：趙蕃
朝代：宋

昔人種田不種花，有花只數西湖家。
祇今西湖屬官去，賣花迺亦遍戶戶。
種田年年水旱傷，種花歲歲天時禳。
安得家家棄花只糴米，塵甑炊香勝旖旎。
見賣梅花者作賣花行·其一
作者：趙蕃
朝代：宋

來時纔賣木犀花，賣到梅花未返家。
作客悠悠有何好，定應詩興在天涯。
見賣梅花者作賣花行·其二
作者：趙蕃
朝代：宋

連日陰風作許寒，晚來妍暖似春闌。
十分待放梅花否，留我數枝歸到看。
見馬奉先寧祖詩于伯言處題其後
作者：趙蕃
朝代：宋

聞說湘中馬奉先，數詩初喜見流傳。
何處宜州勿多薄，金華曾識老詩仙。
覓應氏庵
作者：趙蕃
朝代：宋

祇知嫌湫隘，何意落崎嶇。
問路因居者，褰裳媿僕夫。
慟曾憐阮籍，泣豈效楊朱。
不費幽尋勝，寧思捷徑趨。